Fortuna audaces juvet: Internet-eko argitalpenaren etorkizunari buruzko gogoetatxo batzuk - Euskonews\n2003/09/11-19 Fortuna audaces juvet: Internet-eko argitalpenaren etorkizunari buruzko gogoetatxo batzuk Javier Díaz Noci, Eusko Ikaskuntzaren Komunikabideak Saileko partaide eta Euskal Herriko Unibertsitateko irakaslea\nDuela urte batzuk zerbait argitaratzeari buruz mintzo zenean –Euskonews bezalako aldizkari bat, adibidez- hasiera-hasieratik argi eta garbi zeuden gauzak oso gutxi ziren: lehenik eta behin, aurreko bertsio inprimatuko edukinak emate hutsaren aldeko apostua egin behar ote zen, erabat aldizkako izango zen produktu bat eskaini behar ote zen, edo etengabekoa (baita edukin metagarriko aldizkari bat); testu hutsa eskaini behar ote zen, edo garapen multimediaren aldeko apostua egin behar ote; dohainiko edukinak eman edo harpidetzaren baten bidez azaldu, bai ordainduz, bai datu batzuk eskatuz... Dena igerri, ezer jakin zer.\nGaur ere gauza asko kolokan daude, baina zerbait gehiago jakin badakigu, orduan ideia hutsak zirenak hau bezalako aldizkarietan gauzatu direlako. Neurri bateraino, zer dabilen eta zer ez dabilen jakiterik badago. Edozein argitalpen-egitasmotan agertzen diren kezkak alde batera utzita (berdin da egitasmo digitala edo materiala den), lehenik eta behin, gure aldizkaria mantendu ahal izateko irakurle nahikorik izango ote den, Interneterako jaio den guztia galderez josita dago, esperantzez ere bai ordea.\nAdibidez, gaur badakigu push teknologia badabilela, eta adibidez interesa dakizkiokeen edukinak dituen webgune bat badagoela, astero berritzen dena, zain egon arte, irakurleari bidal diezaiokegu posta elektronikoaren bidez gure astekariaren lehen orrialdea (edo, hipertestuaren terminologia erabiliz, hasierako nodoa). Hortik hasita, irakurle edo erabiltzaileak begirada batez ikusi ahal izango du zer nahi duen.\nJakin badakigu Interneten gauzak ahalik eta laburren, hobe. Testuak, nahi eta nahi ez Sarean dagoen informazio gehiena, pantaila batean paperean baino askoz okerrago irakurtzen direla. Jakina, erabiltzaileak badu (eta horixe egiten du askotan) informazio hori inprimatzea. Izan ere, bertsio inprimagarri bat eskaini behar diogu. Kontuan har dezagun, baina, benetan interesatzen zaionean baino ez duela egingo, denbora zein dirua gastatzen baitu. Beste zera batzuk pantailan bertan irakurriko ditu, beraz diseinua eta marka zaindu behar dira, horixe baita mundu digitalean zein tradizionalean, ospea bermatzen duena.\nHorregatik garrantzitsua da Eusko Ikaskuntza bezalako elkarteek berezko edukinekin esperimentatuz Sarera jauzi egin izana. Horregatik ere garrantzitsua da, kontrakoa ematen badu ere, aldizkari elektronikoek nazioarteko identifikazio zenbakia (ISSN) jaso ahal izatea. Mundu osoan jakinduria sailkatzekoa ezinbestekoa delako sistema estandarizatuak edukitzea eta, nolabait, zenbaki hori eskuratzea aldizkari izatearen aitorpena delako, liburu elektronikoek, harrigarria bada ere, lege aldetik lortzen ez dutena, ISBN delakoa inprimatuei baino ez dietelako ematen.\nInportantea ere bada beste eztabaida bat, urte hauetan konpondu ez dena: Internet-en jartzen dena dohainik behar al den edo, aldizkari inprimatu guztien kasuan bezala, kobratu behar al den. Zer esanik ez, produktu digital baten kostuak euskarri fisiko batean jarri, erreproduzitu eta zabaldu behar denarenak baino gutxiago dira, baina horrek ez du esan nahi gasturik ez egotea. Batez ere, produktu digitalarenak ekoizpen intelektualari dagozkio –autoreek kobratzen badute, baina haien informazioak dira aldizkarietan saltzen dena-, eta beste parte bat kudeaketari eta administrazioari, eta diseinu eta mantenimendu teknikoari dagozkie. Erreferentziako komunikabide batzuek, hala nola El Paísek edo Le Mondek, kobratzea erabaki dute irakurleak galtzen badituzte ere kalitatezko eta berezko produktu digitalak eskaini ahal izateko, baina oraindik ere badirudi gehienek nahiago dutela dohainikakoak izatea. Edo, behintzat, kontsumitzaileari ez kobratzea zuzenean, badagoelako publizitatea sartzea.\nAldizkari zientifikoei dagokienez, ospetsuenek Sarean eskaintzen dituzten zerbitzuen truke harpidetza kobratzen dute, baina badaude beste asko eta asko negozioa inportanteenentzat hartzen ez dutena –haien gastuak beste modu batez ordaintzen direlako: dirulaguntza publikoez, bazkideen ordainsariez, eta abar-, areago zientziaren zabalkundea dute garrantzitsuena; haiek dohainik eskaintzen dira Internet-en. Tarteko konponbideak ere asma daitezke, argitalpen-estrategia bikoitza. Adibidez, edukin pisuzkoenak, aldizkari zientifiko hutsak, taulak, figurak, oineko oharrak eta tesu luze eta zailak dituztenak badirudi paperean hobeto zabaltzen direla, gaurkotasunak bestelakorik ezartzen ez badu ere behintzat. Zabalkunde zientifikoak, ordea, Sarearen azkartasunerako moldatuagoa ematen du. Bestela, epe bat pasatutakoan, aurrekoak pasa daitezke artxibo digitalera, ahal bada bilatzaile batez hornitua komunitate zientifikoarentzat erreferentzia bihur dadin. Liburutegi digitalak, beraz, etorkizunean areagotuko direlakoan gaude. Etengabeko aurrerapenak formatuetan, bilaketa-sistemetan, web aurreko dokumentuen digitalizazioan, oso garestiak dira. Oso ideia garbiak eta diruak ziurtatuta dituzten erakundeek baino ez dute hori egiterik izango, urte batzuen buruan lan egingo bada gutxienez, artxibo hutsalak egin beharrean benetako gordeleku berrizaleak, moldakorrak eta bestelako ekintzei lotuak gainera egingo bada. Unibertso osoan onarturiko irizpideak geureganatuz lot daitezke han hemenka sorturiko ekintzabide berdintsuak, hipertestua erabiliz eta, aintzinatean bezala, Alexandriako biblioteka bat sortu ahal izateko, izakiek etengabe sorturiko jakinduria sailkatu, hierarkizatu eta eskaintzeko.\nEz dago esan beharrik unibertsalitate-handikeria hauekin batera –hala ere, teknikoki eta teorikoki posible dira- Sarea oso tresna indartsua dela kultura eta hizkuntza txikientzat. Inoiz ez bezala hizlari gutxidun hizkuntzak irten daitezke mundura. Jakina, hizkuntza handiek, ingelesak gero eta gehiago, merkatua betetzen dute. Aldi berean, txikiak ager daitezke munduko leiho horretan. Hizkuntza batzuk erabiltzea, norberarena(k) eta tokian tokiko kulturak plantea osoan jakinarazteko handienak, dudarik gabe etorkizunean garatuko da. Gaurko gizartea, areago etorkizunekoa, hizkuntza anitz erabiliko du.\nEtorkizun hurbila, non ez den arriskutsuegia aurresentipenak egitea, gero eta hipertestualagoa izango da, gero eta erlazionatuagoa, egituratuagoa, multimediagoa. Euskal kantuen artxibo erraldoi bat eskaintzeko ideia, non hipertestu-loturen bitartez eskura daitezkeen letrak, partiturak eta soinuak, eta bilaketa-sistema batez hori dena ordenatu eta berreskuratzea, posible da klik batekin aldizkari honetan aurki daitekeen Euskal kantutegian. Halako gauzak ezin ditu eskaini inprimatutako aldizkari batek. Haraxe doa geroa. Zuhurtasunak diosku hori, oraingoz, profezia bat baino hobeto desideratum bat izatea, ziurtasuna baino hobeto apostu bat. Aurrerapena apostuak onartzen dituztenen eskuetan dago, baina. Aldizkari honek urte dexente darama horixe egiten, atsero. Erromatarren esaldi zaharrak zioenez: Fortuna audaces juvet.


Noiz sortua: 01 Maiatza 2022\nPasa den hilabetean @larramendiikastola ko Lehen Hezkuntzako 6. mailako ikasleek proiektu bat sortu eta garatu zuten: apirilaren 6an antolatu zuten azoka solidarioa.\nAzoka solidario hau, PAUSOKA ELKARTEAREN alde egin zuten eta bertan, Lehen Hezkuntzako 6. mailako ikasleek, eurek egindako pultserak eta prestatutako gozoak salduz dirua bildu zuten Pausokaren alde.\nLerro hauen bidez, eskerrak eman nahi dizkiogu Aita Larramendiko hezkuntza komunitateari, gure proiektuan laguntzeagatik.\nMila esker Pausokazale izateagatik!! 💚\nNoiz sortua: 09 Apirila 2022\nAurrekoan UPV/EHU-ko Haur eta Lehen Hezkuntzako graduan Hezkuntza Bereziko Minorra egiten ari diren ikaslekin egongo ginen euren laburmetraiak ikusten. Plazerra izan da zuen lanaren parte izatea eta zuekin batera gure errealitatea plazaratzea. Plazerra da etorkizuneko irakasleak benetako hezkuntza inklusibo baterako bidea jorratzen ari direla ikustea.\nEskerrik asko parte hartu duzuen elkarte, ikasle eta irakasleei!\nNoiz sortua: 29 Martxoa 2022\nPORTU AUZOKO BIZILAGUNEK EGINDAKO EKARPENA\nBIZIPOZAREN V. JARDUNALDIA: COVID-19A BIZIPOZAN, GOGOETAK ETA IKASKUNTZAK


«B12 bitamina»: berrikuspenen arteko aldeak - Wikipedia, entziklopedia askea.\n«B12 bitamina»: berrikuspenen arteko aldeak\nB12 bitamina (aldatu)\n21:30, 27 iraila 2016ko berrikusketa\n18:38, 4 apirila 2015ko berrikusketa (aldatu)\n21:30, 27 iraila 2016ko berrikusketa (aldatu) (desegin)\n'''B12 bitamina''', '''kobalamina''' ere deitua, bere molekulan [[kobalto]]a duen [[bitamina]] hidrosolugarria da. Egitura molekular korapilatsua du bitamina honek (''ikus irudia''), kobaltoa eraztun porfiniko baten erdian egonik.\nFuntsezko zeregina du kobalaminak [[garun]] eta [[nerbio-sistema]]ren jardueran. Baita odoleko [[eritropoiesi]]an ere.\n([[sinbiosi]]a eginez) bizi diren bakterioak dira bitamina honen ekoizle nagusiak. Besteak beste, ''[[Aerobacter]]'', ''[[Azotobacter]]'', ''[[Bacillus]]'', ''[[Clostridium]]'', ''[[Mycobacterium]]'', ''[[Proteus]]'', ''[[Pseudomonas]]'', ''[[Rhizobium]]'' eta ''[[Streptomyces]]'' generoak.\nElikagaien artean, B12 bitamina ugaria da okelan, arrainetan, [[esne]]an, [[arrautza|arrautzetan]] eta [[gibel]]ean. Barazkijaleen artean bitamina honen gabezia ager daiteke, fruta eta barazkietan urria baita.


Hamar urtez gordeta - Alegia - Tolosaldeko ataria\nHamar urtez gordeta\nEneritz Maiz Etxarri 2020-09-23 11:58\nPatxi Renobales alegiarrak duela hamar bat urte osatu zuen kamioien bilduma, eta kaxetan gordeta eduki ostean, orain, erakusgai jartzea erabaki du Erretirodunen tabernan.\n1957 urtearen bueltan Espainiako errepideetan ikusten ziren kamioiak dira. 95 guztira. Patxi Renobales alegiarrak osatu zuen bilduma duela hamar bat urte, eta pena bakarra izan du: «Bosten faltan geratu nintzen, eta orain ere hor nabil Internet bidez aurkitu nahian».\nIa kasualitatez osatu zuela bilduma esan daiteke. «Tolosako liburu denda baten paretik pasa nintzen, eta erakusleihoan zegoen kamioia gustatu eta erosi egin nuen». Egun batzuetara pasa, eta beste bat zegoenez, hura ere bai, eta horrela, 95ak osatu arte. «Bilduma bat zela esaten zidaten, baina dagoeneko 40 bat nituen erosita, eta ez zekiten esaten zenbatekoa izango zen», gogoratzen du. «Liburu dendara sartu, eta hemen da kamioizalea esaten zidaten. Bukaerarako gordeta edukitzen zizkidaten». Bildumak egin zalea dela aitortu du. «Pegatinekin hasi nintzen, pinak, zigiluak, autoak... bilduma asko ditut eginda», dio.\nBeti zerbait egitekotan zen kamioiekin, baina konfinamenduan hartu zuen Alegiako Erretirodunen tabernan erakusketa jartzeko erabakia. Kamioi bakoitzari bere karteltxoa jarri dio, eta goiz pare bat behar izan zituen kamioi guztiak txukun eta erortzeko arriskurik gabe lotuta jartzeko. «Lan handia du, eta behin jarriz gero ezinda hilabete baterako izan», adierazi du. Ez du zehaztu noiz arte egongo diren Erretirodunen tabernan, baina «urtebeteren bat» bota du.\nHizketarako gaia sortu du, eta galdezka ere gerturatu zaizkio herritarrak: «Ez nuen uste jendearen artean horrenbeste hitz egiteko emango zuenik».\nTrastelekuan izan ditu gordeta txukun-txukun bakoitza bere kaxan. Orain, ordea, erakusketa jartzeko kamioi bakoitzak zuen kaxa bota egin du: «Delikatuak dira jarri eta kendu ibiltzeko, eta leku asko behar da eta, etxean behintzat ez ditut gordeko», argi utzi du. «Beste nonbait erakusketa jartzeko aukera izanez gero eramango nituzke, edo kultur etxean jarri...». Airean utzi du.


Inklusioz jantzi da Sanagustin kulturgunea - Urola Kostako Hitza : Urola Kostako Hitza\nBertan Azpeitiko merkatari elkartearen moda desfilea izan zen atzo, ostirala, Sanagustin kulturgunean, eta leporaino bete zen aretoa. Aurreko edizioetan bezala, “Bertan bizi, Bertan erosi” filosofian oinarrituta, herritik eta herriarentzat eginiko desfilea izan zela nabarmendu zuten Bertaneko kideek. Ihintza Elustondo kazetariak gidatu zuen ekitaldia, eta bertan, udazken-neguko bildumak aurkeztu zituzten modeloek herritarren aurrean.\nGuztira, Azpeitiko hamabi dendaren proposamenak ikus ahal izan ziren pasarela gainean, eta dendek ez ezik, herriko beste merkatari batzuk ere parte hartu zuten desfilean. Aurtengo moda desfileak, gainera, berritasun nabarmen bat izan du, inklusio eta aniztasun balioak presente izan baitira desfilean; hain zuzen ere, Atzegiko hainbat kidek parte hartu dute ekitaldian. Ekitaldian zehar beste sorpresa batzuk ere izan ziren; besteak beste, Mirari Zubizarretak eta Vincent Stoelzaedek yoga-dantza ikuskizuna taularatu zuten.\nHona hemen moda desfileko argazki bilduma:


Mobilizazioak Archives - Mugarik Gabe\nKategoriaren artxiboak: Mobilizazioak\n2018/03/ 6 mugarikgabe\nEuskal Herria, Mobilizazioak, Mugarik Gabe, Sin categoría\nPixkanaka bagoaz ofizina ezberdinetatik gure babesa sareen bidez partekatzen. Laguna bazara, martxoak 8an Grebarekin bat egin dezakezu, nola? Irakur ezazu mugimendu feministatik prestatu den dokumentua Hona hemen Gasteiz eta Donostiako argazkiak! VITORIA-GASTEIZ DONOSTIA-SAN SEBASTIÁN\n2018/03/ 2 mugarikgabe\nEuskal Herria, Manifestuak eta Adierazpenak, Mobilizazioak, Mugarik Gabe\nMartxoaren 8 EMAKUMEOK* PLANTO EGINGO DUGU! EUSKAL HERRI OSOA EKINTZAZ ETA MOBILIZAZIOZ BLAI JARRIKO DITUGU… hau da Euskal Herriko mugimendu feministatik proposatzen digutena eta, Mugarik Gabetik bat egingo dugu beraiekin. Egunotan hiri eta herri ezberdinetako egitarauak argitaratu dira. Eta zuoi! beraiekin bat egitera dei egiten dizuegu! MARTXOAK 8 EMAKUMEOK* Planto! Araba, Bizkaia, Gipuzkoa, Lapurdi eta … Jarraitu EMAKUMEOK* PLANTO!!! irakurtzen →\n2017/11/ 2 mugarikgabe\nBilbon estreinatuko dugu Lurr Ikara kabareta\nKanpainak eta Proiektuak, Heziketa, Euskal Herria, Mobilizazioak, Sin categoría, Antzerkia, Bizitza iraunkorrak\nAzaroaren 7an, Bilbon, Lur-Ikara kabaretaren aurkezpena izango da 13:00etan Unamuno plazan. Zer den jakin nahi duzue? Lurr Ikara kabareta galdera sozialen inguruko ekintza kolektiboa da, Baldosa Flotanteren musika zuzenean izango duen ikuskizuna. Antzerki-foro bat da, eszena bat beste eszena askorekin, egoeraren azterketa, hori guztia eta askoz gehiago da. Egoera ez da egoera zehatz bat, dena … Jarraitu Bilbon estreinatuko dugu Lurr Ikara kabareta irakurtzen →\nCETAri EZ! MOBILIZATU ZAITEZ!\nEuskal Herria, Mobilizazioak, Mugarik Gabe, Sin categoría, Bizitza iraunkorrak\nKanada eta Europar Batasunaren arteko merkatu librea sustatzeko Nazioarteko Hitz-armen Ekonomikoa da CETA. TTIParen antzera, merkatu berriak liberalizatzea eta horretarako, legedia bateratzea du helburu, gure bizitzak prekarizatuz; besteak beste, gure lan eskubideak murriztu eta elikadura segurtasuna arriskuan jarriko du, azken finean, planeta salgai jarriz. Pertsonak irabazien gainetik gaudelako, aldarrikatu ditzagun gure eskubideak eta interpelatu ditzagun … Jarraitu CETAri EZ! MOBILIZATU ZAITEZ! irakurtzen →\nESAIOZU CETAri EZ! elkarretaratzeak\nEuskal Herria, Mobilizazioak, Bizitza iraunkorrak\nAtzo, Maiatzak 17a asteazkena, Diputatuen Kongresuan CETAri buruzko debatea eman zen. Ikusi ezazu bertan gertatutakoa Ez dezatela gugatik erabaki! animatu eta parte hartu maiatza eta ekainean zehar EHak TTIPari CETAri TISAri Ez! kanpainatik Euskal herriko toki ezberdinetan antolatzen gabiltzan mobilizaziotan!!! Gaur, maiatzak 18 Donostian eta Bilbon elkarretaratzeak egingo dira. Arratsaldeko 17:30etan Bulevard (Donostia) Arratsaldeko 19:00etan … Jarraitu ESAIOZU CETAri EZ! elkarretaratzeak irakurtzen →\n1 2 … 6 Hurrengoa →


Turismo eskaintza zabala uda honetarako - Gaurkotasuna - Hondarribia\n“ARMA PLAZA Kultur eta Turismo Informazio Gunetik koordinatzen da eskaintza’ dio Maria Serranok, Turismoko zinegotziak. “Antolatzen diren ekimenak ez daude bakarrik turistentzat pentsatuak. Hiritarra edo bertakoentzat ere irekita daude, adibidez, udan egunero goiz eta arratsaldez eskaintzen ditugu bisita gidatuak, goizeko 11:30ean lehena eta 16:30ean azkena. Euskaraz, erderaz, frantsesez eta ingelesez izango dira”.\n“Tren Berdeari dagokionez, igande, astelehen eta astearteetan izango da, goiz eta arratsaldeko ordutegiarekin. Astelehen eta asteartean, trena Guadalupeko Gotorlekura igoko da gainera. Martxan jarri genuenetik oso harrera ona izan du trenak, bai bertakoentzat baita turistentzat ere hiria ikusteko modu oso egokia dela iruditzen zaigu’ dio Serranok.\n“Guadalupeko Gotorlekuari dagokionez, igande, astelehen eta astearteetan irekiko da. Igandeetan bisita goizeko 11:00tan izango da, eta astelehen zein astearteetan aldiz, arratsaldez, eta trenean igotzeko aukerarekin. Gogoratu behar da Tren Berde Panoramikoa Javier Ugarte kalean hartzen dela”.\nAntolatu diren bisiten eta ekimenen informazio osoa: http://www.armaplaza.eus/eu/ibilbideak, eta informazio gehiagorako ARMA PLAZAn (943 643677) edo email bidez web@armaplaza.eus .\nARMA PLAZAko kultur eta informazio gunea astelehenetik larunbatera 10:00etatik 19:00etara irekitzen da, eta igandeetan 10:00etatik 14:00tara.


Itxialdian jaiotako artelanak - Noticias de Gipuzkoa\nItxialdian jaiotako artelanak\nHemeretzi artistak konfinamenduan sortutako obrak batzen ditu Bilboko Aire galerian ikusgai dagoen 'Konfi19' erakusketak. Itxialdiak baldintzatuta, formatu txikiak eta material xumeak dira nagusi\nzihara jainaga 28.07.2020 | 21:52\nErakusketa uztailaren 31ra arte dago ikusgai Bilboko Aire galerian. Oskar Gonzalez\nErakusketa uztailaren 31ra arte dago ikusgai Bilboko Aire galerian.\nGalerian sartu eta eskuinetara aurki daitekeen lehen obran kontortsionismoa praktikatzen ari den emakume baten bideoa ikus daiteke. Etxeko korridore estuan grabaturiko pieza da, eta une berean proiektore batetik aterata aldatuz doazen diapositibetan, artistaren haurtzaroa gogorarazten duten irudiak ageri dira. Miren Barrena da obraren sortzailea. Zirkuan aritzen da Barrena, eta obra honek zirkuko entrenamenduko lana eta tailerrekoa uztartzeko aukera eman diola adierazi du. "Aspaldi buruan neukan ideia zen halako zerbait egitea, eta konfinamenduak eman zidan gauzatzeko aukera, hots, orain arte ez neukan denbora eta leku finkoa". Galerian aurrera jarraitu eta serigrafiaz osatutako mihise batekin, plastikozko pieza txikiekin edota origamiaren teknika erabilita sortutakoa animaliekin egingo du topo bisitariak, besteak beste. Hain zuzen, duela aste batzuk gizarte osoak igarotako konfinamenduan, 19 artistak sortutako obrak batzen ditu Bilboko Aire galerian ikus daitekeen Konfi19 erakusketak.\nAlfonso Ramirez-Escudero galeriako arduradunaren arabera, lagun talde batetik ateratako ideia da Konfi19 erakusketa. "Konfinamenduan harremana geneukan gure artean, eta momentuan bertan, etxeko itxialdian sortzen ari ginenarekin erakusketa bat egitea otu zitzaigun". Dioenez, erakusketak oro har, ez du amankomuneko helbururik eta ondorioz, egoeraren ikuspuntu ironikoak, ludikoak zein fantastikoak batzen dituen bilduma izan da emaitza. "Artearen esparrutik gatozen lagun talde batek egin dugu, baina ez dugu inolako intentzio aprioristikorik izan, ezta kritika egiteko intentziorik ere". Halaber, artistei sortzeko askatasun guztia eman zaiela nabarmendu du Ramirez-Escuderok. "Bakoitzak orain arte egin izan duena egiten jarrai dezan". Halaber, norberaren egitearen gozamenean oinarritzen da ariketa. Hain zuzen, artearen esparruan dihardutenei bultzada bat emateko jaio zen Aire galeria duela hiru urte inguru.\nAurretiko asmorik gabe, modu batera edo bestera, denek bizitako esperientzia bati erantzuna ematea interesatzen zitzaien Konfi19 ekimeneko parte hartzaileei. Eta oso "gizatiarra" geratu da erakusketa. "Amankomuneko esperientzia bat izan da, eta gutxitan izaten da baldintzatzen zaituen esperientzia amankomun bat", azaldu du. "Obretan ez dira gai oso transzendentalak jorratu. Bakoitzak bere poetika pertsonalean sakondu du". Ariketa horren ondorioz, denek bizi izandako egoera baten ertz ezberdin eta originalak batzen ditu erakusketak. Artea giza harreman eta adiskidetasun berriak ezartzeko foku gisa ulertzen den heinean, halako egoera zailetan batuago sentitzeko balio izan die artistei ere. Barrenak dioenez, oso atsegina izan da konfinamenduan egindako lan guztiaren zati bat erakutsi ahal izatea eta denbora eta espazioa partekatzea.\nBesteak beste, materialen prekarietatea izan dute oztoporik handiena artistek sortzerako orduan. Etxean bertan zeuzkaten baliabideak erabili behar izan dituzte sormenari eragiteko. Ramirez-Escuderok esan bezala "beharra bertute bihurtu behar izan dute". Aitzitik, egoera aztertzeko ikuspuntuetan eta obretan aniztasuna nabari bada ere, artista gehienek bat egin dute formatuan. Hau da, formatu txikiak gailentzen dira erakusketako obretan. "Agian, etxean egoteko moduagatik, etxeko tamainak aukeratu dituzte eta ondorioz, antzeko eskala duten gauzekin topo egin dugu", azaldu du arduradunak.\nBatik bat Arte Ederretako ikasle eta irakasleek osatzen dute erakusketa, baina badago sei urteko ume baten obra edota pertsona nagusiago batena ere. Covid-19 birusaren izenari jarraipena eginez, 19 artista batu zituzten ekimenean. Aipatutakoez gain, Julen Aguirre, Luis Candaudap, Naia del Castillo, Usoa Fullaondo, Jon Ander García, Ibon Landa,Asier Luzarraga, Jon Mantxi, Maite Mugerza, Damaris Pan, Fito Ramírez, Unai Requejo, Remco Roes, Ander Sagastiberri, Natalia Suárez Ortiz de Zárate eta Marina Suárez Ortiz de Zárateren lanak daude ikusgai.\nIzaskun Araluzea bilbotarrak ere parte hartu du erakusketan. Etxean egindako bi marrazki izan dira bere ekarpena. Abstrakzio geometrikoak dira: "Antolatzeko moduak topatzeko saiakera bat da, figurak paper baten gainean antolatzeko ariketa edota formen bilaketa". Egoerara moldatu bada ere ez duela horren inguruan sortu azpimarratu nahi izan du. Halaber, erakusketak oro har egiten duen ekarpena nabarmendu du. "Jolas bat da erakusketa, eta osotasunean bat egitea izan da kasualitatea". Bideo batekin hasi eta beste batekin bukatzen da erakusketaren ibilbidea. Kasu honetan, Veva Linaza Arte Ederretako irakasleak bere burua grabatu du etxeko eskaileretan gora eta behera ariketa fisikoa eginez. Bideo hori, irudi koloretsuekin nahasten du.\nErakusketa datorren ostiralera, uztailaren 31a, arte dago ikusgai, asteartetik ostiralera 17:00etatik 19:30era Bilboko San Mames Zumarkaleko 11. zenbakian. Abuztuan zehar aurrez hitzordua eskatuta ikusi ahalko da.\nErlojua elizako dorrera itzultzeko lanekin hasi dira.\n‘Mendi’ Urruzunoren ‘Herribirusa’ erakusketa Errenteriako kaleetan.\nIñaki Galabideren lanak ikusgai daude Ormaiztegin.


Dimanche 9 mai 2021 à 12:08 - Mis à jour le dimanche 9 mai 2021 à 12:45\nIkastola bakoitzak du bere ekintza antolatzen taldeka edo bakarka.\nBardoze-ko ikastolaren Herri Urrats © Radio France - Ainhoa Altuna\n1984ean ospatu zen lehen Herri Urrats. Geroztik urtero antolatzen da Senpereko aitzinraren inguruan.\n2020ean ezin izan dute antolatu Covid dela eta. Aurten berdin ezin izan dute antolatu usaian bezala, adliz ikastola bakoitzak du bere ekintza antolatu, Herri Urrats-en ezpirituan eta dirua biltzen segitzeko.\n2021ko Herri Urrats ekintzak - Seaksa\nEkitza horietaz aparte, plantan eman duten Boga kanpainak ere segitzen du, internet-en bidez eta boga.herriurrats.eus webgunean, kolegio berriarentzat, teila, berogailu, edo beste tresnak erosten ahal dituzue haien laguntzeko.\nBaionako AEK Gau Eskolak literatura irakurketa publikoa antolatzen du, Ekainaren 25ean\nEuskara ikasten duten ikasleek ikasturtea bukatzen dute irakurketa publikoa eskainiz, Baionan : Literatura Xirripak\nPausun, lore eta landare mugaz gaindiko azoka, Ekainaren 27an\nEuskal Herriko xoko guztietatik etortzen diren lore eta landare saltzaileak Pausun elkartzen dira hilabeteko 2.garren eta 4.garren igandetan\nItxaro Bordaren literatura eta liburu proposamena udarako\nUdan, liburuak irakurtzeko aukerak ez dira falta : historia, jendarte, fikzioa, maitasuna, haurrendako liburuak... euskaraz eskaintza zabala da\nDonibane Lohitzunen, udako kontzertuak Ducontenian Ekainaren 23tik 27rat\nDonibane Lohitzuneko Besta Batzordeak kontzertuak dohainik antolatzen ditu, Ducontenia parkean\nEtxaldez etxalde 2021 : laborariak\nEkainaren 27an egun osoan Ipar Euskal Herriko etxaldeak bisitatzeko parada izanen da\nEuskal monetaren quiz gaua\nEusko egunaren ordez zerbait antolatzeko gogoarekin erabaki dute quiz gauaren montatzea\nHazparneko 2021ko animazioak\nAurten bestak ezin izan dituzte antolatu egoera sanitarioarengatik, bainan beste animazio batzuen antolatzea erabaki dute Hazparneko komiteko gazteek


Laga eszenatoki bihurtuko da astelehenean - Busturialdeko Hitza : Busturialdeko Hitza\nLaga eszenatoki bihurtuko da astelehenean\n'Akelarre' pelikularen grabazioak egingo dituzte hondartzan, astelehen eta martitzenean\nIbarrangeluko Laga hondartza eszenatoki bihurtuko da astelehenean, maiatzaren 6an. Izan ere, Pablo Agüero argentinarrak zuzenduko duen Akelarre luzemetraiaren grabazioari hondartza horretan emango diote hasiera. Astelehenean eta martitzenean egingo dituzte grabazioak.\nSorgin films ekoiztetxeak herritarrak jakinaren gainean ipini gura izan ditu, eta Lagako aparkaleku handia erreserbatuta dutenez, ekialderako sarbideak itxita egongo direla ohartarazi.\nXVII. mendera jauzia egingo dute pelikularen protagonistek, eta Inkisizioak euskal emakumeen aurka burutu zuen jazarpena izango da istorioaren ardatza. 1609. urtean, Amaia izeneko 20 urteko neska gazte bat atxilotuko du Inkisizioak, gauean, festa batetik etxera bueltan doala. Sorginkerietan aritzea leporatuko diote.\nAktore euskaldunak. Euskal Herriko sei neska gazte izango dira Akelarre luzemetraiaren protagonistak, jatorri katalana eta alemaniarra duen Alex Brendemül-ekin eta Amaia Aberasturi euskal aktorearekin batera.\nLaga ez ezik, Euskal Herriko beste txoko batzuk ere izango dira film honetako eszenario: Itziar, Sara edo Lesaka, esate baterako.


ATANO X.aren biografia liburua aurkeztuko da larunbatean\nBerriak ATANO X.aren biografia liburua aurkeztuko da larunbatean\n2018/09/04, Asteartea - 08:27\nLabetik ateratzear da Luziano Juaristi Alberdiren (Azkoitia, 1932) biografia liburua eta irailaren 8an, datorren larunbatean, aurkeztuko da Azkoitiko udaletxean, eguerdiko 12:00etan.\n“ATANO X. Gorputzez txikia, erraldoia kantxan” izenburupean, Jose Miguel Saizar eta Joseba Urretabizkaia tolosarrek ondu dute liburua. Xibarit argitaletxeak Jentilak bildumaren baitan ateratzen duen laugarren liburua da azken hau.\nPatxi Astibia, Miguel Mindegia eta Arria II.aren biografiek osatzen zuten orain arte bilduma eta oraingoan, Atano X.arekin, aizkora mundutik pilotara egin dute jauzi egileek. Kalitatezko liburua da, testuz eta argazkiz dotore hornitua. Zenbakitutako edizioa izango da eta 500 aletara mugatua.\nATANO X.a garaile suertatu zen 1966an eta 1968an. 60ko hamarkadan bost final jarraian jokatzera iritsi zen. Saizarrek eta Urretabizkaiak liburu forman omenaldi bat egin nahi izan diote bitan eskuzko pilota txapelduna izan den azkoitiarrari. Eta larunbateko aurkezpena tarteko, omenaldira batzeko aukera dute hala nahi duten pilota munduko ordezkariek eta herritarrek. Aurkezpen ekitaldia irekia da.\nUdaletxean egingo den aurkezpenaren ostean, Kontzejupean pilota partiduak jokatuko dira, Oteiza Kirol Elkartearen eskutik.


Sozialistek ez diote alderdi gisa erantzun EH Bairi | Politika | Berria\nSozialistek ez diote alderdi gisa erantzun EH Bairi\nHerenegun egin eskaerei Modem alderdi zentristak erantzun die; hautagai sozialistek pertsonalki ihardetsi dute\nEzkerreko abertzaleen koalizioak «damugarritzat» jo du PSren erantzunik eza\n2012ko ekainak 15 - Baiona\nIritzi pertsonalaz haratago joateko asmoz, Euskal Herritik egin hainbat aldarriri begira alderdiaren jarrera argitzeko eskatu zien EH Bai koalizioak hautagaiei bigarren itzulirako. Alderdi Sozialistak ez dio galdeketari erantzun nahi izan. Nahiz erantzunak EH Bairi ez igorri, Sylviane Allaux eta Colette Capdeviellek pertsonalki erantzun eta beren webguneetan ezarri dituzte. Egoera «damugarritzat» jo du ezkerreko abertzaleen koalizioak, Alderdi Sozialistari begira dagoen «konfiantza eskasa» mantentzen duelako.\nAlderdi Sozialistak ez bezala, Modem alderdi zentristak erantzun du. Laugarren barrutian aurkeztu denak, Jean Lassallek, bete du, beraz, galdetutakoa. Hizkuntza gutxituen koofizialtasunaren alde ariko direla baieztatu dute, preso eta errefuxiatuei begira Herrira plataformak egin aldarrikapenekin bat egiten dutela erantzun dute eta Jon Anzaren heriotzaren inguruan inkesta parlamentario bat irekiko dutela ere jakinarazi dute. Araudi bereziko lurralde elkargo baten aldeko lege proposamena eginen ote duten ez dute erantzun. Gizarte ereduari begira, EH Baik kanpainan egin proposamen gehienekin ere bat egin du.\nÑabardurak gehitu dituzte erantzunetan sozialistek. Adibidez, nahiz lurralde elkargoaren alde kokatu, eskumenak Hautetsien Kontseiluaren eta Garapen Kontseiluaren baitan definitzekoak direla diote. Bestalde, Herrira-ren eskaerekin bat egin arren, presoak «politikoak» direla erratea ez dute onartzen.\nBigarren itzulirako bozka kontsignarik ez zuela emanen jakinarazi zuen EH Baik herenegun. «Teorian, naturaltasunez nahi genuke kontsigna bat eman eskuina erorarazteko, baina ezin dugu, Alderdi Sozialistarengatik; hark gaitu oztopatzen bide horretan», zioen Peio Etxeberri-Aintzart hautagaiak azalpen gisa. Erantzukizuna sozialisten esku utzi zuten, haien jarrera «moldatzeko» eskatuz, «azkenean Ipar Euskal Herrian ere eskuinak gal dezan».\nLasserre, UMP sostengatzen\nJean Jacques Lasserre senatari zentristak Michele Alliot-Marie eta Jean Grenet UMPko hautagaiei elkartasuna adierazi zien atzo, Miarritzen egin prentsaurrekoan. «Ez dut neure burua ikusten elkartasuna ez eta neutraltasuna adierazten Alderdi Sozialistari», erran du Lasserrek. Lokalki sozialistek besteei irekitzeko gaitasunik ez dutela deitoratzeaz gain, Frantzia mailan lan ona egiteko baldintzetan ez direla gaitzetsi zuen, bere hautua azaltzeko orduan.\nAlderantziz, laugarren barrutiko hainbat hautetsi abertzalek Frantxua Maitia hautagai sozialistaren alde bozkatzera deitu dute.\n«Beti erran izan dut Jon Anzari buruz nekien guztia»\n«Ni bezalako diputatu bat hobe da, sozialisten jakobinismoa baino»


Osasun Sailak ernalketa-teknika berri bat arautuko du emakume antzuentzat, kimioterapiaren ondorioz | Consumer\nOsasun Sailak ernalketa-teknika berri bat arautuko du emakume antzuentzat, kimioterapiaren ondorioz\nEhun obariko lagin bat mugitzean datza, emakumeak erradiazio-tratamendua hasi aurretik.\nOsasun eta Kontsumo Ministerioak teknika esperimental bat arautzea aurreikusi du. Teknika horren bidez, obulutegi-ehuna in vitro ugalketan erabiliko da, minbiziagatiko kimioterapia jasan ondoren antzu geratu ziren emakumeak ernaltzen saiatzeko, Lagundutako Ugalketarako Batzorde Nazionalaren iturriek adierazi zutenez.\nGai hori Ana Pastorren saila obozitoen kriokontserbazio teknikei buruz prestatzen duen Errege Dekretuan sartu da, eta laster onartuko da. Prozedura hori esperimentalki egin da Estatu Batuetako eta Erresuma Batuko laguntza bidezko ugalketa-zentroetan, nahiz eta oraindik ez den lortu inolako haurdunaldirik arrakastaz. Teknika horrek animalia-ereduei buruzko esperimentuetan baino ez du funtzionatu.\nTeknika honen bidez, ehun obariko lagin bat mugitzen da, emakumeak kimioterapia- edo erradiazio-tratamendua hasi aurretik. Ondoren, ehun hori izoztu eta biltegiratu egiten da, emakumea indarberritzen denean ezar diezaioten.\nTransplantea arrakastatsua bada, adituek azaltzen dutenez, obuluak sortzen hasiko litzateke obuluak. Obulu horiek orratz batekin atera litezke, ongarritu eta emakumearen umetokian ezarri ondoren, haurdunaldiarekin jarraitzeko.\nernalketa kimioterapia mujeres-eu


Hasiera / Bereziak Produktuak / Universal Logo\nDJ bideoa intro logotipo unibertsalean. Entretenimendu klasiko eta ikonikoa zure DJ izenarekin eta testu pertsonalizatuarekin berriro imajinatu. DJ bideo hau ziur arreta hartu. Great DJ hasierako edo multzoan bezala, gaua itxi edo, heck, eskuineko erdian. Gure DJ tanta guztiak eta DJ bideoklipak bezalakoak, kalitate handiko eta bereizmen handiko bideoa da. Erantsi bideojokoaren zati bat emandako Male edo Female pertsonalizatua soilik $ 50-ra.\nSKU: Universal Kategoria: Bereziak Produktuak\nDJ bideoa intro logotipo unibertsalean. Entretenimendu klasiko eta ikonikoa zure DJ izenarekin eta testu pertsonalizatuarekin berriro imajinatu. DJ bideo hau ziur arreta hartu. Great DJ hasierako edo multzoan bezala, gaua itxi edo, heck, eskuineko erdian. Gure DJ tanta guztiak eta DJ bideoklipak bezalakoak, kalitate handiko eta bereizmen handiko bideoa da. Erantsi emakume edo gizonezko ahots bidezko bideo zati bat $ 50 soilik


Hiru proiektu landu dituzte Almen guneko ikasleek azken bi asteotan - Goiena.eus\nHiru proiektu landu dituzte Almen guneko ikasleek azken bi asteotan\nMonitore arduretan, ikastetxeko jolas esparruen hobekuntza lanetan eta ikus-entzunezkoa gertatzen jardun dute ekainaren 8tik 16ra Arizmendi ikastolako Almen guneko DBHko 4.mailako 26 ikaslek.\nHiru proiektu landu dituzte ikasturtea bukatu aurreko asteetan Almeneko 15 eta 16 urte arteko ikasleek; horien artean dago guneko jolas esparruen hobekuntza.\nArkitektura-tailer gisa antolatu den proiektua, materialen berrerabileran eta birziklapenean oinarritu da eta bi fase nagusi izan ditu. Lehenengo astean, ezagutza eta diseinu fasean aritu dira ikasleak, eta bigarren astean, berriz, gauzatze faseari ekin diote.\nProiektua behaketa eta neurketa lanekin hasi zuten, eta Torrebasoko gunea ikuspegi ezberdinetatik aztertu zuten: materialaren egoera, koloreak, erabilera ezberdinak, etab. Almeneko txikiek atsedenaldian nola jolasten duten ere aztertu zuten, eta beraien interesen inguruko galdeketa bat ere prestatu zuten.\nEgungo egoera aztertu ondoren, diseinu-fasean aritu ziren bi egunetan. Talde txikietan banatuta, ikasleek Torrebasoko eta kiroldegi azpiko guneak hobetzeko hainbat ideia interesgarri proposatu zituzten. Azkenean, guztien artean adostutako zazpi ideia aukeratu ziren, eta materiala, koloreak, egitura eta loturak zehaztuz, proposamenen garapena egin zuten. Ideia ezberdinak azaldu ahal izateko, 3Dtako irudikapen digitalaz, collage-a bezalako teknikez edota irudikapen teknikoaz baliatu ziren.\nBobina industrialak, gurpilak eta zakarrontzi zaharrak bezalako materialen berrerabileran oinarrituta eta egungo zabuen egiturak aprobetxatuz, proposamen politak egin dituzte ikasleek: gurpilekin egindako eskalatzeko egitura, lurreko jolasak, mahai eta eserlekuak, zuhaitzen artean kokatutako hamaka edota gurpilez egindako mendixka esaterako.\nBestetik, monitore lanetan jardun dute. Jose Arana eta Basabeazpi guneetako umeak izan ziren Almenen gunea ezagutzen eta hainbat ekintza eta jolas egin zituzten.\nHainbat dira ikaslek Jose Aranako umeekin pare bat egun pasatzea nahi dituzte eta horretarako prestatzen jardun zuten. Bi egun horiek Jose Aranako umeekin pasatu aurretik hainbat urrats eman behar izan zituzten: batetik, umeen ezaugarriak ezagutu; eta bestetik, jolas berriak asmatu.\nHorrez gain, zaharren egoitzara ere egin zuten bisita; izan ere, umeak ez dira laguntza edo zaintza behar duten bakarrak. Horiekin egun polit bat pasatzeko hainbat kontu prestatu zituzten: ezaugarrien berri izan, ekintzak asmatu… Paseatzera ere atera zituzten eta bai adindunek, bai ikasleek oso ongi pasatu zuten.\nPoloniako lehiaketa batera aurkezteko kooperatibaren gaineko bideo bi egiten jardun dute bi taldek. Batzuk Arizmendiarrietaren inguruan egin zuten bideoa; eta besteek, berriz, bailarako kooperatiben ingurukoa.\nHori egiteko gai horien gaineko informazioa eskuratu behar izan dute, eta horretarako museo batera ere joan dira, Arizmendiarrietaren museora, hain zuzen ere. Bideoak, gainera, ingelesez izango dira.\n1. 1 1466421134057\n2. 7 1466421137129\n3. 3 1466421135096\n4. 10 1466421139814\n5. 5 1466421136075\n6. 6 1466421136638\n7. 4 1466421135564\n8. 8 1466421137935\n9. 9 1466421138998\n10. 2 1466421134605\nErantzunak: 1 (majasone)


Aurpegiko gune zailetan eraginkortasun urriagoa agertu dute batzuek | Revista - Part 2\nZazpi bizar-makinek ondo kentzen dute bizarra, denak berdintsu. Aurpegiko gune zailetan bizarra moztean nabarmentzen dira batetik besterako alderik handienak. Panasoniceko biak dira hoberenak.\nManeiu, mantenu, garbiketa eta erabileran, denek aprobatu dute. Panasoniceko biak eta Philipseko biak, nabarmenki onak.\nElektrikoak dira eta, mekanikoki, seguruak. Martxan dabiltzala ez dute sortarazten (Fagor T60.1 eta Philips HQ 3445/A plegukoek izan ezik) aldaketa elektromagnetikorik sare berean konektaturik dauden edota gertu funtzionatzen ari diren gainontzeko tresna elektrikoetan.\nBost makinaren ebakera-sistema, xafla dardarkariak dituen saretxoaz horniturikoa da. Philipseko bietan, laminen ordez, buru birakariak daude: gune zailetan (sudurpean, belarrondoan, lepoan, etab.) eta ingerada edo ertzetako ebakeran zehaztasun urriagoa du ebakera-mota honek\nPrezioak, 9.392 pezetatatik (Braun 5010) 14.900etara (Philips HQ5425A) doaz. Merkeenetakoa dugu Panasonic ES876 (9995 pezeta): bateriaz bakarrik dabilela, honen emaitzak hobexeak izan dira beste guztienak baino (baina marka bereko beste makina garestiagoak eman dituenen antzekoak).\nKalitate-prezioz, Panasonic ES876 da onena. Dena den, bateriak kargatzeko zenbat denbora behar duen adierazi behar du. Eta, bestetik, NiCd-ko bateriaren ordez, kutsadura gutxiago sor dezakeen beste bat ipini.\nBateria kargatzeko aparailu berezia behar da. Makina batetik bestera, bateria kargatzeko denbora dezente aldatzen da: Fagoreko argibide-liburuan 30 minutu agertzen den arren, egiazko denbora 47 minutu da. Braun 5414k 60 minutuan kargatzen duela adierazten badu ere, benetan 75 minutu behar ditu.\nJoan aurreko orrira: « Aurpegiko gune zailetan eraginkortasun urriagoa agertu dute batzuek


Oinazea | Iritzia | Berria\nEz dakit zenbat urte izanen nituen: 5 agian, ala 8; ez du anitzik inporta. Amatxi eta aitatxiren etxean nengoen, asteburua izanen zen, eta halako batean, sekulako tripako mina. Eri egonen nintzen, edo jandako zerbaitek kalte, ez naiz ongi oroitzen. Amatxiri erran nion tripako minez nengoela, eta hark erantzuna: «Zer duzu, oinazea?». Ez dakit euskalkiagatik edo adinagatik, ez nuen sekula aditua hitz hori, eta harridura sortu zidan; gero, kezka: oinazea, gauza bitxi hori, zer ote zen? Zer izanen ote nuen nik sabel barrenean? Beldurra sentituko nuen, edo babesgabetasuna, orain arte buruan gelditua baitzait pasartea, nahiz eta ederki aski zaindu ninduten aitaren gurasoek, eta mina ere, seguru, segituan pasatuko zitzaidan.\nHitza ez ulertzeak sentitu ninduen deseroso eta babesgabe. Eta, pentsa, hizkuntza berean ari ginen... Bada, irudikatu orain zer gertatuko litzaidakeen bertze hizkuntza batean hasi izan balitzaizkit orduan nire arduradun zeudenak.\nEz da hain gauza arraroa: azken asteotan gertatua baitzait niri Nafarroako osasun sistema publikoan. Ustez euskalduna den herri bateko medikuarengana joan, zer kontatu behar nion ongi pentsatua buruan, eta bat-batean medikua gazteleraz hasita, eskema guztiak hautsi. Ez nuen deus larririk, eta gazteleraz mintzatzen badakit, baina ez zitzaizkidan ateratzen hitzak, eta deseroso sentitu nintzen, babesgabe: orduan bai oinazea! Egoerak sorpresaz harrapatuta, ez nion kexarik ere egin medikuari, eta pentsatu nuen, agian, nik hautatua nuela mediku desegokia osasun txartela egiteko orduan. Bada, ez: herrian ez omen dago mediku euskaldunik, euskalduna den bakarra falta delako, eta haren ordezkoek hizkuntz eskakizunik ez.\nEuskaldunak ez diren herrietan egoera are okerragoa izanen den arren, herri euskaldunetan ere euskararen aldeko borrokak gaurkotasuna duen seinale. Gure osasunaren alde.


Errugbi campusaren balorazio oso ona egin dute - Sakana - Guaixe.eus\nErrugbi campusaren balorazio oso ona egin dute\nGuaixe 2018-06-21 13:07\nSakanako Mankomunitatea, monitoreak eta partaideak oso gustura ibili direla aitortu dute\nAurreko astean gauzatu zen, Etxarri Aranazko San Donato futbol zelaian, Sakanako Mankomunitateak hainbat laguntzailerekin antolatutako Sakanako Errugbi Campusa. 43 neska-mutiko ibiliz ziren errugbian trebatzen, ondoko monitoreekin: Eibar taldeko jokalaria den Gaizka Ocaña urdiaindarra, Gorka Garate errugbi jokalari eta entrenatzailea, La Unica errugbi taldeko jokalari Leire Rodriguez eta Durango taldeko jokalari Lide Huizi etxarriarra.\n“Oso balorazio ona egiten dugu. Partaideek ere oso ondo baloratu dute jarduna. Bost egunetan zehar Etxarri Aranazko belar naturalezko zelaian errugbian aritu dira, egokitutako jolas desberdinak eginez: errugbi beisbola, errugbi zinta…Asteazkenean San Kiriko zen eta herriko plazan aritu ziren, errugbi federazioak utzitako makil puzgarriekin. Ostegunean igerilekura joan ziren eta uretan eta uretatik kanpo errugbian jolastu zuten” azaldu du Sakanako Mankomunitateko kirol teknikari Amaia Gerrikagoitiak. Teknikariak La Unica taldearen laguntza eskertu zuen. “Materiala uzteaz gain, ostiralean bere taldeko 10 emakume etorri ziren eta txokoetan jolas desberdinak egin zituzten gure neska-mutilekin. Ondoren, eta campusa bukatzeko, 3. denbora gozo eta osasuntsu batez gozatu zuten guztiek, patata tortilla ogitartekoa eta fruta brotxeta”.\nAmaia Gerrikagoitiaren esanetan argi eta garbi dago errugbilariek familia osatzen dutela. “Argi erakutsi digute hori, familia osatzen dutela, campusa laguntzera hainbat gerturatu baitira: Lide, Ander… guztiei eskerrik beroenak eman nahi dizkiegu”.


Durangoko Azokan | Osatzetik Arintzera\nIbilbide luze honetan, dokumentalaren lehenengo edizioaren ostean bigarrena argitaratu genuen, zuzenduta eta txukunduta. Duela bi hilabete argitaraldi bien DVD guztiak agortu egin dira, pozteko albistea dena zalantza barik!\nHirugarren edizioa egiteko erabakia hartu dugu, oraindik eskaerak bazeudela ikusirik, baina berritasun batekin. Orain arte dohainik zabaldu ordez, salgai ipini dugu, argitaratze gastuak berdindu ahal izateko. 10 eurotan ipini dugu prezioa eta mugitzen hasi da jada.\nDatorren asteburuan hasiko den Durangoko Azokan adibidez Arantzazu Edizio Frantziskotarren postuan egongo da geure “Aulki Hutsak” salgai, 71 zenbakiduna Artekalen. Akordioa lortu dugu eurekin eta oso eskertzekoa da euren aldetik lekutxoa egin izana geuretzat (mila esker Mentxu!).\nOraindik ez dakit zein egunetan egongo naizen bertan postuan, baina polita izango da Azoka barrutik bizitzeko esperientzia. Arantzazuko egutegi famatuaren ohiko erosleak edo Pello Zabalaren zaleak hortik ibiliko dira, eta ea geuk ere geurearekin jakinmina piztuko dugun.\nLagunei, senideei edo nahi duzuenei komentatzeko badakizue non egongo den geure lana. Segi bizkor!\n← Gaurkotasun osoz (tamalez)\nKonstrukzio masiboko armak →\n1 response to Durangoko Azokan\nEkhiotz said on %A %B %e%q, %Y\nIepa Iñaki! Dokumentalaren berri Durangon eduki nuen bino sakelean dirurik eduki ez eta ezin erosi geratu nintzen. Hainbat lekutan bilatu dut baina ez dut lortu DVDa eskuratzeko biderik eta oso interesatua nago. Nere emaila igorri dizut goragoko laukitxoan, bertatik jarri gaitezke harremanetan. Nafarra naiz, agian banatzaile batekin edo herriko liburudendetara iritsi zitekeen. Milesker!


Mendekotasunak vs. Askatasun emozionala | Astrology-zodiac-signs.com - Aukeratu Saioa\nMendekotasunak vs. Askatasun emozionala\n-Ren atzerakada Merkurioa ren ikurraren bidez arrainak badirudi momentu egokia dela gure ikusmena kutsatzen duten substantziez hitz egiteko eta mundu errealean aurre egiteko prest ez gauden mina anestesiatzeko. Guk jotzen dugun menpekotasun bakoitza, janaria, zigarroak, alkohola edo heroina lortzeko gure gogoa bada ere, inoiz askatu ez dugun gorbata da eta askatu behar diren aspaldiko oroitzapenen aldeko apustua. Ekaitz emozionalak etorri eta joan egingo dira, baina gure fisiologiak ez ditu benetan gozatuko sentimenduak barruan ontziratuta edukitzeko, eta tentsioa askatzeko ardo baso bat behar dugula dirudien arren, arazoa plano fisikoan sakontzea baino ez du ekarriko. non gero eta zailagoa den gure bizitzan bere benetako helburua ikustea.\nMendekotasun guztiak hemen aurki daitezke hamabigarren etxea , bere agintariarekin, erronka Neptuno edo Pisces ikurrean. Esanahi horietako bakoitzak bere adierazteko modua du, hamabigarren etxea norberaren arazo psikologikoez edo iraganeko bizitzako arazoez mintzo da, Neptunok lotzen gaituen harreman baterako posizioa egiten du eta Arrainen seinaleak arbasoek konpondu zizkiguten zorrei buruz hitz egiten du. Nolanahi ere, irudia lausotzeko, gure talentuak alde batera uzteko premia inkontzientea dago iraganarekiko zorra konpontzeko eta komunikazio intimo eta finena itzaltzeko, behinola hautsi gintuzten esperientzia mingarriengatik. Gure fisiologian inposatzen ditugun substantzia bakoitza deitzen saiatzen garen mamuen kontua da, emozioa, maitasuna, heriotza edo bizitza bera garaituz, barruan daramagun beldur primarioaren arabera.\nBeti konbinatzen dira mundu inkontzienteko zabaleko elementu neptuniarrak eta idealak lortzeko ateak ireki ordez ito gintuzten ametsak. martxoa , Merkurio eta Ilargia modu desberdinetan astintzea ezinezkoa dirudien mendekotasun irmoak eragiteko. Ilargiak, muin emozionala eta gure Arimaren beharra estutu zuenez, alde batera uzten saiatzen garen emozioen istorioa kontatzen du. Batzuk gure eztarritik botako dituzte haiei buruz (Merkurio) hitz egin beharrean eta beste batzuk ez dira modu errealistan ikusiko aurrera egitea ahalbidetzen diguten moduetan (Marte). Entitate horien guztien artean lotura handia dago, izan ere, Martek mundu materiala, beldurra eta intoxikatzen dugun gorputzaren maila adierazten ditu, eta Merkuriok itzaltzen saiatzen garen norberaren adierazpen moduak adierazten ditu, normalean zerbait hitzez hitz jarriz. eztarrian behera.\nJupiter proban ere parte hartzen du, errealitatetik ihes egin eta gauzak benetakoa baino argi politagoan ikusteko nahiak, gure mundua fedearen faltaz koloreztatzen du zalantzan jartzen duenean. Bere sinbolismoak gidatuta, ikusiko dugu norberaren engainu eta zoriontasunerako desiorik handiena kokaina edo kola bezalako substantzia toxikoak usaintzen dituztenengan bizi direla. Merkurioak irentsitako agenteez eta erretzeaz hitz egingo du gure eztarrian, Marte eta Saturno lotu inkontziente sendoenak larruazalean sartzen diren orratz bidez. Erretzea zuzenean biriketara eramango da eta bertan emozioak itotzen dira (Ilargia), irentsitako botikek eta alkoholak eguzki-plexua mehatxatzen duten bitartean ( Eguzkia ), gure borondatearen zentroa eta mundu errealari begira indarrik gabe sentitzeari utzi behar diogula erakutsi.\nGogoratu beharrekoa da menpekotasun bakoitzak deitzen digula geure buruari askatasun gehiago emateko geure ekintzen eta gure gorputzaren erantzukizuna hartzen dugun heinean. Neptuno goraipatzen da Akuarioa , askatasunak garela kolektibo bateratu eta askatu baten zati gisa autentikoak izateko. Substantzien gehiegikeriaren aurkako borroka bakoitzak gure emozioei erakusteko tarte handiagoa ematera eta bidea ematen uztera deitzen gaitu. Fisiologiarekiko dugun ikuspegiak eta gure auto-suntsitzaileek aukeratutako askatasun emozionalaren egoera azpimarratzen dute haserrea erakusteko, geure burua babesteko, begiak negar egiteko edo beldurra, etsipena eta depresioan erortzeko. Emozio negatiboetatik eta tristura eta haserrea uzteko gure gaitasunekiko mesfidantzagatik, geure buruarenganako fedea galtzen dugu eta behar dugun neurrian garrasi, korrika eta negarra egiten lagundu beharrean gure barruko orientazioari uko egitea erabakitzen dugu. gure bihotzak garbitu ahal izateko.\nGure bihotzean eta haren unibertsoaren moduekin doitzen bada sinesten badugu, ikusiko genuke edozein emozio ateratzeak gauzak modu naturalean jarraitzeko bide egokia erakusten digula. Bidean hitz egiteko orientazio egokiarekin eta jendearekin, ez dago nahastuko ez den mendekotasunik, gorabehera emozionala duen atxikimendu emozional horrekin lotzeko begizta bera errepikatzen dugun arren. Sentitzeko, erotzeko, haserretzeko edo ezin ulertzeko triste egoteko baimena ematea da gizakia bihurtzen gaituena eta errealitate mingarriei aurre egiteko lekua ematen digu. Bihotzean dugun atsekabeaz ohartzen garenean, iluna eta kargagarria izan arren, motiboki aurkituko dugu pausoz pauso modu konstruktiboan aurrera eramango gaituen aldaketa egiteko.\nTaurus Aries Pribatutasun Politika Bitxiak Kilo


Ana Bejerano Mocedades taldeko ahots bakarlaria zendu da - Getxo - Hiruka.eus\nAna Bejerano Mocedades taldeko ahots bakarlaria zendu da\nAnder Zarraga 2022-01-03 11:07\nBejerano azken urteetan emandago emanaldi batean. © ANA BEJERANO\nAbeslari getxoztarra 60 urte zituela hil zen domekan, Urdulizko ospitalean. Ezaguna zen Mocedades taldean 1985 eta 1994 urteen bitartean egindako ibilbideagatik, baina, horretaz gain, bakarlari moduan ere aritu zen hainbat alditan.\nAna Bejerano getxoztarra Mocedades taldeko abeslari bakarlaria izan zen 1985 eta 1994 urteen bitartean, Amaia Urangaren ordezkatuz; tarte horretan hiru disko grabatu zituen taldeagaz: Tienes un amigo, Ana y Miguel eta Las Palabras. Horrez geroztik, abeslari moduan jarraitu zuen, eta, besteak beste, Txarango taldea sortu zuen Roberto Uranga, Jose Ipiña Mocedadeseko taldekideakaz eta Amaya eta Javier Saizar Trigo Limpio taldeko kideakaz. Gerora, Bejeranok bakarlari moduan ere jarraitu zuen, eta 2019an, Mocedades taldera bueltatu zen 50. urteurreneko bira egiteko.\n"Pertsona ona, lagun ona eta lankide hobea joan zaigu. Ziur gaude zeruan kantuan ariko dela berari gustatzen zitzaion bezala", argitaratu du Javier Garayk, Mocedadesko kideetako batek, bere sare sozialetan. Gogoratu duenez, "Amayak alde egin ondoren, Anaren ahotsak gure jarraipena ziurtatu zuen; ezinbestekoa izan zen Mocedadesentzat".\nAbeslaria 60 urte zituela zendu zen atzo, urtarrilaren 2an, digestio-aparatuko arazo larri baten ondorioz. Abeslariaren ingurukoek ohar baten bidez jakinarazi dutenez, hileta gaur, abenduaren 3an, izango da, 19:00etan, Areetako Santa Ana elizan.


13 bertso saio dohainik antolatzeko eskaintza egin du Arabako Bertsozale Elkarteak | El Correo\nZurekin13 bertso saio dohainik antolatzeko eskaintza egin du Arabako Bertsozale Elkarteak\nSERGIO EGUÍA Miércoles, 21 febrero 2018, 22:53\nArabako Bertsozale Elkarteak duen helburu orokorra Araba bertsozaletzea da. Egitasmo ezberdinak proposatzen ditu helburu hau gauzatzeko asmoz. 2008an 'Araba bertsozale' egitasmoa martxan ipini zuen, ahalegin berezia eginez bertsolaritza ezezaguna den tokietara eta kolektiboengana hurbiltzeko.\nEra berean, bertso-saio bat bilgune delarik, euskararen erabileran positiboki eragin nahi du Arabako Bertsozale Elkarteak: euskararen presentzia soziala, kantitatea eta kalitatea bultzatuz jai giroan eta kultur programazio orokorrean.\n2018an, eskaintza publiko honen bitartez, 13 bertso-saio dohainik antolatzeko eskainiko zaie dirurik irabazteko xederik gabeko Arabako elkarteei eta kolektiboei, haiek bertso-saio bat antola dezaten Araban. Gasteiz eskaintza honetatik kanpo dago.\nEzin izango dute eskatu irabazteko xedea duten kolektiboek, udalek, Kuadrillek eta Gasteizko elkarteek, entitate publikoek eta kolektiboek. Eskatzaile bakoitzak eskaera bakarra egin ahal izango du.\nEskaera egiteko azken eguna martxoaren 5ean, astelehena izango da eta informazio hau helarazi beharko zaio Arabako Bertsozale Elkarteari eskaera egiteko: data, herria, lekua (taberna, aretoa, elkartea…), ordua, saioaren formatua (bertso-bazkaria/afaria, poteoa, bertso-pilota…), zergatik antolatu? (helburuak), hartzaile kopuruaren aurreikuspen bat, hartzaileen ezaugarriak (euskaltegikoak, gazteak…), antolatzailea: Izena, herria, email edo telefonoa.\nPoulencen Historia de Babar eta Ravelen Ma mère l’oye piezak batzen dituen errezitaldi ederra, Arriagan Asiako liztorren habien kopurua gutxitu egin da, lehenengo aldiz Araban agertu zirenetik


Copreci - GF10, Copreciren Indukzioko belaunaldi berria\nCoprecik GF10 indukzio-plataforma berria aurkezten du, soluzio moldakorra, indartsua eta eskalagarria.\n90, 80 eta 60 cm bitarteko neurriak ditu, eta 4 eta 5 gunetan egosteko konfigurazioak ahalbidetzen ditu. 3 interfaze-mota desberdinekin... ukipen-kontrol zabalagoa edo diseinu berritzaileagoak ahalbidetzen dituen “pop up” kontrola, eta baita diseinu grafiko erakargarria duen TFT pantaila bat ere.\nAzken batean, soluzio malgua da, sukaldeen fabrikatzaileek munduko merkatuen beharrei erantzun diezaieten, eta, gainera, oso altuera txikiarekin, errazago instalatu ahal izateko.\nGF10 kanpoko gailuetara eta lainora konektatzeko prestatuta dago, wifi edo Bluetooth konexioen bidez. Belaunaldi honek bat egiten du gaur egun merkatuan dauden beste bi plataformekin, 7G eta 8G. "Made in Europe" indukzioa, sukaldaritza-funtzioetan aditua den talde batek garatua.


Arrasateko Udalak Vasco-Navarro bide berdearen seinaleak berrituko ditu — Arrasateko Udala\nKirolak Turismoa Ingurumena\nArrasateko Udalak Vasco-Navarro bide berdea sustatuko du turismo, kultura eta identitate elementu gisa, eta Arrasateko zatiaren seinaleak berritu. Proiektuaren helburua da Euskal Herriko bide berdeak Arrasate parean egiten duen ibilbidea behar bezala seinaleztatzea, norabide seinaleak eta jarraipena egiteko balizak dituzten zutoinak jarriz.\nArrasateko Udalak, Gipuzkoako Foru Aldundiarekin batera, arrasatearraren zatiaren seinaleztapen osoa berrituko du, eta erakargarri egin eta irisgarri bihurtu.\nUdalak 12.033,00 euro inbertituko du, Gipuzkoako Foru Aldundiak finantzatuta. Seinale berriak bat egiten du Arabako bide zatiaren seinaleekin, seinaleztatzeko ezinbesteko elementuak barne hartzen baititu, hala nola norabide seinaleak dituzten zutoinak (18 guztira) eta jarraipen balizak (5).\nUdalak Aisia Events SLU enpresaren aholkularitzarekin egin du proiektua, eta, aurreikuspenen arabera, otsailaren amaieran hasiko dira lanean seinaleak egokitzeko, eta martxoaren amaierarako egongo dira erabilgarri.\nVasco-Navarro trenbide zaharraren bide berdea 123,5 km luze da, 7 kilometro Arrasateko eremuan. Inguruko luzeenetakoa da, eta geroago eta herritar eta bisitari gehiago erakartzen ari da, oinez edo bizikletaz ibiltzeko.\nUdalak uste du seinaleztatzearen hobetze horrek bide berdearen azpiegitura indartzea ekarriko duela. Azpiegitura horrek zerbitzua ematen dio geroago eta txirrindulari eta ibiltari gehiagori, Debagoieneko eskualdean zehar eta Gipuzkoako Bizikleta Bideen Sarearen barruan, bai eta Vasco-Navarroko bide berdearen ibilbide osoan ere, Lizarra eta Bergara lotzen baititu.\nAukeratu zure botoaren bidez 2022ko Kirolari Onenaren Saria eta Kirol Ibilbidearen Saria 2022/06/06\nArrasateko Udalak eta Real Sociedad Fundazioak Walking Football proiektua jarri dute martxan elkarlanean 2022/03/14\nArrasateko Udalak 40 haurren parte hartzea lagundu du Eskola Kirolean dirulaguntza bidez 2022/02/22\nArrasateko Kirol Zerbitzuak ate irekien saio batzuk antolatu ditu Hipopresibo eta Matrogym ikastaroen berri emateko 2022/01/27


Mikroipuinak eta pasarte laburrak ematen dituen makina jarri dute tren geltokian - Orio - Karkara.eus\nMikroipuinak eta pasarte laburrak ematen dituen makina jarri dute tren geltokian\nKarkara 2019-07-09 16:30\nAurten ere 'Kultur dealers' ekimena jarri du martxan Gipuzkoako Foru Aldundiaren Kultura Sailak. Hala, mikroipuinak eta pasarte laburrak ematen dituzten makinak jarri dituzte Gipuzkoako hamabi udalerritan; tartean, Orioko tren geltokian.\n200 fikziozko testu eta gogoeta baino gehiago jaso dituzte Kultur dealers makinetan. Euskaraz, gaztelaniaz, frantsesez eta ingelesez idatzitako testuak dira, eta Fikzioa edota Pentsamendua atalen artean aukeratu dezake makinaren aurrean jartzen den herritarrak. Aldaketa klimatikoari buruzko testuak dira guztiak.\nEkimenaren bidez "herritarren artean sormenerako eta pentsamendurako gune bat irekitzea" da helburua, "gipuzkoarren espiritu sortzailea eta literarioa agerian jarriz". Makinak uztailetik irailera bitartean izango dira martxan.


txintxarri.eus: Proposamena lasartearroi\nAsier Odriozola 2018/09/14 9:00\nEkimenik gehienak modu xelebrean sortzen dira. Bateren bati pizten zaio buruko kandela, hark aipatzen dio bere tankerakoren bati otu zaiona eta ohartzerako, erremediorik gabe zabaltzen da norberak uste baino azkarrago eta zabalago. Halako gertaera baten berri eman eta proposamena egin nahi diot lasartear sentitzen den edonori. Kontxako estropaden bigarren igandea joan berri den honetan, herriko asko eta asko joan gara Donostiako badiara eta ondoren alde zaharreko kalexka eta tabernetara, gure jai egutegian leku berezia duen egunarekin gozatzera. Batzuk aspalditik gara estropada zale, nire kasuan Lasarte-Mitxelin herriko trainerua Kontxako uretan erakustaldiak ematen zituen garaitik. Horrek adin bat ematen dit, badakit, baina bizipen horiek itsatsita ditut barruan eta horrek ez du preziorik. Aitaren kotxean zinta hori eta urdina jarrita joaten ginen Donostiara, gaur egun trainerua duten herrietakoak joaten diren bezala. Horrek inbiria eman izan digu lasartear askori aspaldiko urteetan. Amaitu dira ordea inbiriak. Jon Altuna lankideak zeharka aipatutakoari hauspoa eman nahiko nioke (dagoeneko azaldu diot herritar bat baino gehiagori eta harrera ona izan du ideiak). Hurrengo urteko Kontxako bi igandeei begira Lasarte-Mitxelinen arraun kamixetak aterako ditugu eta horri helduta proposamena: egin dezagun ikusgarri Orio, Urdaibai, Hondarribia eta beste hamaika koloreko kamixetekin batera gure herriak izan duen klubaren elastikoa. Ez dugula trainerurik? Ez, eta? Harrotasun ekimen bat besterik ez da eta nork daki…behar bada elastikotik tiraka etorriko da etorkizunean trainerua. Proba dezagun! Ea zer gertatzen den!


GABON-OFF - EATGIRL vs ITGIRL\nEATGIRL vs ITGIRL | 2015-11-01 00:00\nGabonetan politikak elikadurari eskaintzen dion arretaren inguruko hainbat galdera etortzen zaizkit burura.\nGabonetan sartzear garen egun hauetan, urtero, galdera berberak egiten ohi dizkiogu gure buruari: zenbat lodituko naiz egun hauetan?, zenbat kaloria ditu turroiak?, nola galdu irabazitako kilo horiek guztiak? Abenduaren 21ean hasita eta urtarrilaren 6an amaituta, gabonak, guztira, 17 egun izango ditu aurten. Egunero, normalean, hiru aldiz jaten ohi dugunez (gosaria, bazkaria eta afaria), 51 jatordu izango dira eta bi pintxo-pote gehitzen baditugu, guztira, 53 jatordu izango genituzke. Kontuan izan beharrekoak: Santo Tomas eguna oso-osorik, enpresa afaria, lagun ikusinezina koadrilakoekin, bi familia-bazkari eta hiru afari, biharamun-hamaiketakoren bat...\nGabonetako gehiegikerien inguruan hitz eginbehar dudala uste duzue? Bada, oker zaudete, jakin badakit, esan beharko nukeena esanda ere, ez dituzuela zuen ohiturak aldatuko!\nOraingoan, abenduaren 20ko hauteskundeen ondoren espero ditugun aldaketen inguruan hitz egin nahiko nuke. Izan ere, politikariek elikaduraren gainean hitz egiten al dute? Beharrezkoa dela uste duzue? Gastronomia gure gizartean inoiz baino pil-pilean dago. Baina ez dugu lehendakari sukaldari bat behar. Hala ere, elikadura-gai garrantzitsu asko daude, gure egunerokotasunean eragiten dutenak, eta hauteskunde-programetan oharkabean pasatzen direnak.\nJakin-badakigu, arroza eta garia bezalako zerealen prezio-aldaketek, eragin zuzena izan dutela pairatu izan dugun krisialdi-ekonomikoan. Beraz, badirudi elikadura-politikek pentsa genezakeena baino pisu handiagoa dute. Ba al dakizu zein elikagai geratzen diren murriztutako BEZetik kanpo? Etxeko-lanak jarriko dizkizut: aztertu zure erosketa-zerrendako zein elikagaik duten BEZ tiporik handiena. Gizentasuna XXI. mendeko epidemia bihurtu da. Zerikusia izango du, elikagaien industriaren auto-erregulazioak? Azalduko dut. Ez hain osasungarri diren elikagaien (litxarrerien) publizitatea, berezko elikagaien industriak arautzen du. Kontrolpean jarri beharko litzateke? Bestalde, MOEren azukre gomendioak gainditzen dituzten elikagaiei, zergak ezarri beharko genizkieke? Herritarrak, bezeroak, zerga hori ordaindu beharko luke? Erabiltzaileak, osasun publikoari gastu handiagoa sor diezaion? Azkenaldi honetan den polemika da. Baina badaezpada, alderdi politikoek ez dute bere programetan sartzen.\nEta gaixotasunak aipatu ditudanez, Euskal Autonomia Erkidegoan, helduen %33k hipertentsioa du eta %50ak, aldiz hiperkolesterolemia. Umeen kasuan, %30ak gehiegizko pisua du. Baina kontutan hartzen badugu gazteen %90ak fruitu eta barazkietako gomendioak ez dituela betetzen eta gatz eta azukre-kontsumo gomendioak bikoizten dituela… Osasun publikoan dietista-nutrizionistarik sartu beharko litzateke? Ikerketek diotenez, dietista-nutrizionista batengan inbertitutako euro bakoitzeko, bospasei euro aurreztuko lirateke osasun-sisteman. Prebentzioaren sustapena, versus tratamendua. Aurrezkiaz hitz eginez, zenbat familiek dute arazo larriak hilabete-amaierara iristeko? Eskola garaian, umeek janari beroa ziurtatuta dute gutxienez egunean behin. Eta oporretan? Eskola-jangelek irekita mantendu behar izango lituzkete? Elikadura funtsezkoa da bere hazkunde fisiko eta intelektualerako. Bestalde, sail honetan, kalitateari buruz ere hitz egin genezake: zer da interesgarriagoa, catering-ak erabiltzea edo sukalde propioa izatea? Esaterako, bertako-elikadura bultza genezake. Eta arian, zer iritzi duzu elikagai transgenikoei buruz? Produktu-kuotak ziurtatzeko, izurriak saihesteko, ekoizpen intentsiboak beharrezkoak al dira? Edo ekologikoa sustatu beharko genuke, ingurumena eta gure osasuna sustatzeko. Beti bezala, programetan ez dira ia-ia aipatzen. Baina dietista-nutrizionistok beharrezkotzat daukagu, eta horregatik egun hauetako hedabideetan islatu nahi dugu. Esan iezadazu zer jaten duzun eta nolakoa zaren esango dizut.\nGazteberri #108 | 2015 Azaroa-Abendua


Sukaldea – Osaraba\nIngurumenaren Mundu Eguna ospatuko dugu Araba ESIn\nInguramenaren Mundu Eguna ekainaren 5ean izango dela eta, Araba ESIk menu berezi bat eskainiko die ospitaleratuko pazienteei. Arabako Unibertsitate Ospitaleko kafetegietan ere emango dute beste menu berezi bat.\nOlarizu osasun-zentroko pazienteek bisitatu dute Txagorritxuko sukaldea\nOlarizu osasun-zentroko 15 pazienteko talde batek Txagorritxuko sukaldea bisitatu zuen otsailaren 8an, elikagai eta osasunari buruzko gaiak ezagutzeko grinaz. Sukaldeko taldeburuak, Pedro Olartek, azaldu zien nola funtzionatzen duen zerbitzuak: elikagaiak jasotzen dituztenetik platerean jarri arte.\nAUO Txagorritxuko sukaldean ebakuazio simulakro bat\nAzaroaren 6an, 11:35ean langileen ebakuazio simulakro bat egin zen AUO Txagorritxuko sukaldean.


Arnasketa anaerobio - Wikipedia, entziklopedia askea.\nOrganismoek energia lortzeko erabiltzen duten prozesuetako bat; karbohidratoak oxidatzen dituzte oxigenorik erabili gabe\nArnasketa anaerobioa hainbat bakteriok soilik burutzen duten arnasketa mota bat da, elektroien azken hartzailea oxigenoa ez den beste substantzia inorganikoa duena. Nahiz eta oxigenoa ez erabili, prozesuan elektroien garraio katea badago. Elektroien garraio kateak funtzionatzeko kanpoko elektroi-hartzailea beharrezkoa da. Horiek elektroiak harrapatuko dituzte. Arnasketa aerobioan azken hartzailea oxigenoa da. Oxigenoa oso konposatu oxidatzailea da (oso konposatu elektronegatiboa da), eta beraz hartzaile oso ona da. Anaerobioetan erabil daitezkeen konposatuak ez dira hain oxidatzaile (ez dira hain elektronegatibo), eta ondorioz, arnasketa anaerobikoaren etekina baxuagoa izango da. Konposatu horien artean sulfatoa (SO42-), nitratoa (NO3-),sufrea (S) edo karbono dioxidoa (CO2) daude, besteak beste.\nArnasketa anaerobioa hartziduratik bereizi behar da. Biak ala biak prozesu anaerobioak dira, hots, oxigenorik gabekoak, baina hartziduretan ez dago elektroien garraio katerik, eta elektroien azken hartzailea molekula organikoa da beti.\nOrokorrean substratu bat (gluzido, lipido edo proteina bat) oxidatzeko hiru bide metaboliko hauek daude:\narnasketa aerobioa: elektroien azken hartzailea oxigenoa da\narnasketa anaerobioa: elektroien azken hartzailea oxigenoa ez den beste konposatu inorganikoa (SO42-, NO3-, CO2...) da\nhartzidura: oxigenorik gabe burutzen bada ere, elektroien azken hartzailea molekula organiko bat da (azetaldehidoa, azido pirubikoa...)


Euskara Sasoian, kirol elkarteen egunerokoan\nEUSKARA SASOIAN egitasmoa Aia, Getaria, Orio, Zarautz eta Zumaiako kirol elkarteei zuzendutako egitasmoa da. Bere helburu nagusia eskualdeko kirol elkarteetan euskararen erabilera normalizatzeko laguntza eta baliabideak ematea da; nolabait, horiek euskara gehiago erabil dezaten kirol jardueretan zein elkartearen kudeaketa lanetan.\nUrola Kostako Udal Elkarteak 2001an jarri zuen abian aipatutako egitasmoa eta, gaur egun, 35 kirol elkarte dira bertan parte hartzen ari direnak. Urtero-urtero hiruzpalau elkarte berri barneratzen dira programan. Aurten, hitzarmena sinatu duten elkarte berriak honakoak dira: Zarauzko Balea Igeriketa Taldea, Zarauzko Triatloi Taldea eta Zarauztarra Txirrindulari Kirol Elkartea; eta Orioko Aldapa Zikloturista Elkartea eta Orioko Tabernak areto futbol taldea.\nEMUN Hizkuntza Aholkularitza Kooperatiba arduratzen da Euskara Sasoian programaren kudeaketaz. «Abendutik urria bitartean egiten dugu lan hori, eta azaroan hitzarmenak berritzen ditugu kirol elkarteekin. Bestalde, urtarrila eta otsaila artean sustapen lana egiten dugu, lehendik egitasmoan barneratuta ez dauden elkarteak erakartze aldera. Hau da, kirol elkarte berriengana jotzen dugu», azaldu du EMUNeko koordinatzaile Jon Odriozolak.\nEgitasmoaren oinarrian 4 hitzarmen mota daude: A, B, C eta Jarraipen Orokorreko hitzarmenak. Hitzarmen bakoitzak helburu jakin bat dauka, eta horren arabera konpromiso gehiago edo gutxiago daude. A ereduak, esaterako, konpromiso maila baxuena eskatzen du eta Jarraipen Orokorrekoak, berriz, sakonena; gainerako ereduak bi horien tartean daude.\nLau hitzarmen mota\nA hitzarmenak elkarteek antolatzen dituzten kanpo jardueretan euskararen agerpena bermatzea du helburu. B hitzarmenak, berriz, elkartearen barne funtzionamenduan euskara erabiltzea, eta euskaraz dakienari euskaraz zuzentzea. Bestalde, elkartearen ohiko harremanetako hizkuntza euskara izatea da C ereduaren xedea.\nJarraipen Orokorreko hitzarmenean, azkenik, jarraipen berezi bat egiten zaie elkarteei eta bertan hartzen diren konpromisoak ere zehatzagoak dira. «Elkarteen kanpo eta barne irudiari nahiz harremanei buruzko konpromisoak sailkatzen ditugu hemen. Elkarteek horietatik hainbat konpromiso aukeratzen dute eta horietan nola jokatuko duten zehazten dute. Aukeraketa egin ondoren, tokian tokiko Udalari jakinarazten diogu. Jakinaren gainean jartzeaz gain, pixka bat gainean egon daitezen», dio Jon Odriozolak.\nKirol elkarteengandik aparte samar geratzen zirela eta, Udalek ekimenean parte hartu eta elkarte horien jarraipena egingo dute aurten. Orain arte, EMUNek egiten zituen elkarteek hartutako konpromisoen ebaluzioak; aurten, ordea, udalek egingo dute jarraipen eta ebaluazio hori. «Gisa horretan, elkarteen konpromisoak eta beharrak zeintzuk diren jakingo dituzte. Horretaz gain, eskualdean horrenbeste kirol elkarte izanda, guri ere ezinezkoa egiten zitzaigun elkarte guztien jarraipen zehatza egitea. Jarraipena udalen esku utzita, mikroplangintzak definitzeko eta kudeatzeko hartuko dugu denbora», azpimarratu du EMUNeko koordinatzaileak.\nIaz Zarauzko Kirol Elkartean mikroplagintza bat landu zuten. Aurten, beste bi kirol elkarte berritan ere ezarriko dute; Orioko Arraun Elkartean eta Zumaiako Pulpo Kirol Elkartean. Mikroplangintzek Jarraipen Orokorreko hitzarmenean zehaztutako konpromiso berak dituzte, «baina oso zehatz jarraituta».\nOro har, hitzarmenak sinatu eta konprometitzen diren kirol elkarteek «emandako hitza bete» egiten dute. «Eskualde euskaldun batean bizi gara eta kirol elkarteek jendaurrean egiten dituzten jardueretan euskarak bere presentzia izaten du. Ahal duten neurrian betetzen dituzte hartutako konpromisoak. Arazo handiena, beharbada, barne erabileran edo harremanetan izaten dute. Kanpora begira nahiko ongi betetzen dituzte helburuak, baina elkarte barruan aski da zuzendaritza batzordeko norbaitek euskaraz ez jakitea euskarak presentzia gutxiago izateko. Edonola ere, beraiena borondatezko lana da eta, alde horretatik, aurrerapausoak ematen ari dira», nabarmendu du Odriozolak.\nAlberto Casado Orioko Tabernak areto futboleko jokalaria eta entrenatzailea\n«Taldean betidanik eman diogu garrantzia euskarari»\nAurten eskualdeko lau kirol elkarte berri sartu dira Euskara Sasoian egitasmoaren barruan, eta horietako bat Orioko Tabernak areto futbol taldea da. Elkarteko jokalari eta entrenatzaile Alberto Casadok (Orio, 1972) hartutako konpromisoak azaldu ditu.\nEuskara Sasoian egiasmoan sartu berri zarete. Zein pauso eman dituzue horretarako?\nEgitasmoaren koordinatzaileak gurekin harremanetan jarri ziren eta halaxe izan zen guztia. Jakin bagenekien iaz Orioko hiru elkarte inguruk egitasmoaren hitzarmena sinatu eta euskara sustatzeko lanean hasi zirela. Aurten, gugana etorri dira egitasmoaren berri ematera, eta proposatu digutena aurrera emateko modukoa dela iruditu zaigu.\nBileretan egitasmoko hitzarmenak aztertu zenituzten, ezta?\nHala da, bai. Abian dituzten lau hitzarmen motak zeintzuk diren azaldu ziguten eta guk B hitzarmena aukeratu dugu. Izan ere, bertan zehazten diren konpromisoak bete ditzakegula uste dugu. Azken finean, hitzarmenak ez du gehiegi aldatuko gure egunerokoa, lehendik ere euskara erabiltzen genuelako. Taldean betidanik eman diogu garrantzia euskararen erabilerari.\nHala eta guztiz ere, hitzarmenarekin pauso bat gehiago emango duzue. Zertan oinarrituko dira batez ere hartu dituzuen konpromisoak?\nKanpora begira egiten ditugun deialdiak euskaraz izan dira beti, dela kalean jartzen ditugun kartelak dela komunikabideetara bidaltzen ditugu oharrak. Baina, beharbada, taldearen agiri administratiboak betetzeko eta aurkezteko orduan gaztelaniaz egin ditugu. Orain, berriz, sinatu berri dugun hitzarmenean agiri horiek euskaraz egingo ditugula erabaki dugu.\nEta horretarako zailtasunik izan dezakezuela uste al duzu?\nEz dut uste. Taldea gidatzen dugunon artean euskara menderatzen duenik bada. Horretaz aparte, egitasmoko arduradunak laguntzeko prest azaldu zaizkigu; beraz, edozein zalantza edo arazo dugunean beraiengana jo dezakegu lasai asko. Argi dago elkarren arteko harremana hitzarmena sinatzea baino gehiago izan dela, eta hori eskertzekoa da.�


Osculum infame - Wikipedia, entziklopedia askea.\nOsculum infame Francesco Mario Aguadaren Compendium maleficarum liburuko miniatura, 1608\nOsculum infame, latinezko hitzak, euskaraz Muxu zitala, sorginek egiten omen zuten zeremoniaren izena da. Zeremonia horretan sorginek deabruari mendekotasuna erakusten zioten ipurtzuloan muxua emanez. Herriko sineskeriaren arabera, hori omen zen deabrua gurtzeko keinua. Muxu horren bidez deabruak sorginak limurtzen zituen. Osculum infame akelarre gehienen deskribapenetan eta sorginen aurkako epaiketan azaltzen da.\nJasotako testigantzen arabera zeremonia horrekin, Deabruak haren jarraitzaileen izenak entzunez gero, akelarreri ematen zitzaion hasera. Orduan, jarraitzaileak, herrestaka edo atzeraka ibiliz, harengana hurbiltzen ziren. Deabruaren ipurdiaren aurrean makurtzen ziren orduan muxua emanez. Errito horrek ere sorginen iniziazioa markatzen zuen. Zeremonia burutu ondoren akelarreko festak hasten ziren. Batzuetan Deabrua ez zen gizaki moduan agertzen, apo, aker edo katu beltz moduan baizik.\nZenbait iturriren arabera omenaldi ekintza baino gehiago penitentzia omen zen, adibidez, Eskoziako North Berwicken sorginen aurka egindako epaiketetan.[erreferentzia behar] Jakina denez, epaiketa horietan testigantza gehienak tortura baliatuz lortzen ziren.\n(Ingelesez): The Kiss in History, Jonathan Durranten liburua.


Kieran-Timberlake - Loblolly House (2007), Cellophane House (2008) arquia/filmoteka atalean | Arquia Fundazioa\nAste honetan, arquia/filmoteka atalean, Kieran Timberlake Filadelfiako arkitektura estudioari buruzko dokumentala gomendatzen dizuegu. Estudio hori Ameriketako Estatu Batuetako arkitektura "berdearen" mugimenduaren buru da.\nIkus entzunezkoan ikus daiteke nola Stephen Kieran eta James Timberlake sortzaileek sistema berritzaileak garatu dituzten, diseinu jasangarriko printzipioak etxeen pertsonalizazio masiborako aurrefabrikatutako eraikinekin konbinatzeko.\nLoblolly House etxea Marilandeko Chesapeake Bay barrutian eraiki zen 2007an. Arte Modernoko Museoan erakusteko exekutatu zen diseinu bat den Celophane house etxea, berriz, 2008an. Biak ala biak egiten duten ikerkuntzaren fokuratze adibide ikusgarriak dira.\nIkus entzunezkoa hemen ikus daiteke.


Jardunaldi profesional bat jasoko Zinemakumeak gara! zikloakEuskal pantailaren gunea\nJardunaldi profesional bat jasoko Zinemakumeak gara! zikloak\nIkus-entzunezkoen sektoreko profesionalei zuzendutako jardunaldia jasoko du, aurten lehen aldiz, Zinemakumeak gara! jaialdiaren egitarauak. Zineuskadi eta Hemen eragileekin abiatutako lankidetzan du jatorria ekimenak, eta Azkuna Zentroan egingo dute urriaren 22an.\nJardunaldiarekin batera iragarri dute CORTOS EN FEMENINO zikloa izango dela ikusgai ere jaialdiaren azken egunean. TRAMAK, Emakumeek sortutako zinema, bideo eta multimediako erakusketa eta jaialdien koordinakundeak osatutako film laburren aukeraketak, lurralde espainiarreko hamar emakume zinegileren lanak aurkeztuko ditu, 19:30etik aurrera, Azkuna Zentroan.\nAlbisteak Erakundeak Festibalak Jardunaldiak Motzean\nCORTOS EN FEMENINO Film Laburrak hautaketa Jardunaldiak TRAMA Zinemakumeak gara!


Bihar asteartea 26 kontzentrazioa EITBren Bilboko sarreran | LAB - EITB\nBihar asteartea 26 kontzentrazioa EITBren Bilboko sarreran\nAl, 2016/04/25 - 10:30 — Nagusia\nBihar asteartea Administrazio Kontseiluaren bilera dela eta, LABek kontzentrazioa deitzen du bi gai salatzeko eta kudeatzeko:\nKENDUTAKO %5a ITZULI EITBko LANGILE GUZTIEI\n2010eko %5aren murrizketa EITB Taldeko langile guztiei etetea, eta kendutako diru guztia itzultzea. Administrazio Kontseiluari hori gauza dadin behar diren ekimenak abiatzeko eskatuko diogu.\nKONTRATAZIO DUIN ETA GARDENAK - SALCEDO KANPORA\nPasa den urrian ETBko eta EITBNETeko langile batzordeek eta Eusko Irratiko LABek, kontratazioetan egiten ari diren irregulartasunak direla eta, Giza Baliabideetako Zuzendariaren zesea eskatu zuten. Helburua lortzeko mobilizatzen jarraitu behar dugulakoan dago LAB.\nAdministrazio Kontseiluaren bilera 16:30etan izanik, kontzentrazioa 16:00retan hasiko dugu, eta kideei gure aldarrikapenak emateko probestuko dugu. Bi kontzentrazioak gainontzeko sindikatuekin adosten saiatu gara, baina ezinezkoa izan da. Gogoratu beraz:\nBihar asteartea, apirilak 26, 16:00retatik aurrera Bilboko sarreran\nUrrian LABek egindako kontzentrazioaren irudi bat


Euskal Irratiak - Gure Irratia - Antxeta Irratia - Xiberoko botza - Irulegiko Irratia\nKultur Alea: Vendetta taldearen agurra\nGaurko kulturalean Vendetta taldeko Enrikorekin hitz egin dugu taldearen azken berriak jasotzeko:\nKultur alea: Sarako idazleen 35. Biltzarra\nGaurko kultur atalean Sarako idazleen 35. Biltzarrari buruz hitzegingo dugu.\nAzken eguneratzea hemen: Asteazkena, 2018(e)ko martxoa(r)en 21-(e)an 20:30etan\nBerri Txarrak taldeak BEC.en eskeiniko duen kontzerturako sarrera guztiak agortu dira\nBerri txarrak taldeak larunbat huntan eskeiniko du Euskal Herrian duen kontzertu bakarra Barakaldoko BEC.en. Berri Txarrak taldekoek desafio haundi bati aurre eginez erabaki dute « Infrasoinuak » disko berriaren aurkezpen kontzertu bakarra antolatzea, milaka pertsona bilduko dituen BEC handian. Eta hala Berri txarrak taldearen berri izan nahi genuelako taldeko bateriajole den Galder Izagirrerekin mintzatuko gara , Maia Muruaga:\nKultur alea: Danele Sarriugarte idazlearen "Azala erre" nobela\nGaurko kultur atalean, Danele Sarriugarte idazlearen "Azala erre" nobelari buruz hitzegingo dugu. Miren eta Jon, artearen munduan mugitzen diren bi gazte dira Azala erre nobelako protagonistak\nKultur alea: Thierry Biscary musikariaren bakarkako diska\nGaurko kultur atalean, Thierry Biscaryrekin hitzegin dugu. lehenengo bakarkako diskoaz aritu gera, "Manez eta kobreak":\nKultur alea: Hika teatroren "Txarriboda"\nGaurko kultur atalean, Hika teatro antzerki taldearen "Txarriboda" ikusgarriaz mintzatu gara:\nKultur Alea: Liher "Tenpluak erre"\nGaurko kultur atalean, Maia Muruaga kazetariak Liher taldearen "Tenpluak erre" diska aurkezten du. Ostirala hontan Baionako Zizpa gaztetxean kontzertua eskeiniko bait dute.\nKultur alea: Bi harriz lau xori 2018\nGaurko kulturalean Miarritzen martxoaren 20tik 24ra ospatuko den Bi harriz Lau Xori festibalaz mintzatu gara eta bereziki, Mizel Théret dantzari eta koreografoak aurkeztuko duen "Lekeitioak" lanaz interesatu gara.\nKultur alea: « Liburuak burdin sareen aurka »\nGaur « Liburuak burdin sareen aurka » izeneko proiektuaz mintzatu gara Kiribil konpainiako Amaia Hennebuttekin. Apirilaren 3an 2 asterako Libanora joanen dira, liburutegi bat sortzera eta espazio bat eskeintzera besteak beste Siriako gerratik ihesi egin duten haurren laguntzeko xedez..\n"Zazpi senideko" presondegien inguruko zazpi historio biltzen dituen antzerki obra\nKultur alea: Hiru Leike taldea


Gaztelania-euskara itzultzaile automatikoa "arrakasta handia" izaten ari da | Euskal Herria | Berria.info\nAsteazkena, 2013ko maiatzak 22 - 15:07\nGaztelania-euskara itzultzaile automatikoa "arrakasta handia" izaten ari da\nJaurlaritzako Hizkuntza Politikarako Sailburuordetzak otsailean aurkeztu zuen. Gero eta erabiltzaile gehiago izateaz gain, "egunez egun kalitatea hobetzen ari da eta zehaztasun handiagoa du".\nBerria.info 2012-06-25 - 16:23:51\nEusko Jaurlaritzako Kultura Saileko Hizkuntza Politikarako Sailburuordetzak otsailaren 28an aurkeztu zuen gaztelania-euskara itzultzaile automatikoa "arrakasta handia" izaten ari da, haren arabera. "Egunez egun haren kalitatea hobetzen ari da, zehaztasun handiagoa du eta gero eta erabiltzaile gehiagok erabiltzen du", azaldu du gaur arratsaldean, prentsa ohar batean.\n"Aurkezpen egunean behin eta berriz aipatu zenez, itzultzaile automatikoa laguntza tresna da, behar bezala erabili behar da. Hasieran akatsak eman ditzake, baina erabili ahala akats horiek zuzentzen joango dira eta bere kalitatea gero eta handiagoa izango da. Eta hala gertatzen ari da". Datu batzuk eman ditu "arrakasta" erakutsi nahian. Esate baterako, otsailean itzultzeko 54.883 dokumentu eta 1.525.487 esaldi sartu ziren, eta maiatzean 335.190 dokumentu eta 29.948.918 esaldi. Apirilean izan zen beheraka Aste Santuagatik izan zela dio.\nHilabeteotan, besteak beste, hizkuntza zuzenketak sartu ditu, sisteman sailkapen bati jarraituta: akats orokorrak, lexikokoak, eta izen bereziak eta siglak.\nGaztelania-euskara itzultzaile automatikoa testu neutroak, erregistro formalekoak, eta oso egitura finkoak eta errepikakorrak dituztenak itzultzeko prestatu du Jaurlaritzak. Itzultzailea ezin da hiztegi moduan erabili; hau da, ezin du ordezkatu hiztegi bat.\nOrain smartphone eta tablet-etan erabiltzeko prestatzen ari dira.


Buztintxuri IP. «Modu globalean lantzen ditugu eduki guztiak» - Gizartea - Berria\nHezkuntzako ebaluazioa. Eredu alternatiboak\nBuztintxuri IP. «Modu globalean lantzen ditugu eduki guztiak»\nIkasgaiak bainoago, ikasleen gaitasunak lantzen dituzte Iruñeko ikastetxe publiko honetan, proiektu zehatzen bidez. Azterketarik ez dute egiten, eta testuliburuak ere alboratu egin dituzte.\nIkastetxe berria da Iruñeko Buztintxuri auzokoa: 2009-2010ko ikasturtean zabaldu zuen Nafarroako Hezkuntza Departamentuak, hiriburuko auzunerik gazteenetako batean. Eta gaztetasun hori igartzen zaio metodologia berritzailean ere: ez dute kontrolik edo azterketarik egiten; ikasgaiak «modu globalean» lantzen dituzte, proiektu komunen inguruan egituratuta; eta askotan, ez dute testulibururik erabiltzen —ez behintzat, ikasgaien oinarri gisa—, edukiak lantzeko beste hainbat baliabide lehenesten dituztelako.\n«Gure metodologia proiektuetan oinarritzen da, eta modu globalean lantzen ditugu. Hortaz, haurrek ez dute ordutegia arloka edo ikasgaien arabera antolatua: ez dute ordubeteko matematika edo hizkuntza eskolarik. Musika eta gimnastika dira ordutegi propioa mantentzen duten ikasgai bakarrak; horiek kenduta, matematika, hizkuntza eta zientziak era globalean ematen ditugu», azaldu du Ander Clemente zuzendariak.\nEta zer esan nahi du horrek? Bada, ikasgaiak modu bereizian landu ordez, proiektu zehatzen inguruan uztartzen dituztela: «Adibidez, hilabete honetan, inauterien gaia ari gara lantzen, eta horren inguruan egituratzen ditugu edukiak. Gela bakoitzean proiektu ezberdinak artikulatzen dituzte gai nagusia oinarri gisa hartuta, eta hizkuntza, matematika edota zientziak aplikatzeko egitasmoak sortzen dituzte». Hortaz, ez dago muga zurrunik ikasgai batzuen eta besteen artean. «Ikasgelak ere eredu horren arabera antolatu ditugu. Hainbat txoko ditu gela bakoitzak, eta haurrak taldeka aritzen dira, proiektuak lantzen. Ikasle batzuek eskutitz bat idazten duten bitartean, beste batzuek logika-matematikaren txokoan egon litezke, beste ariketa batzuk egiten, edota ordenagailuan, proiekturako materiala bilatzen», azaltzen du Clementek.\nIkasleen garapen prozesua ebaluatzeko tenorean, berriz, Buztintxuriko ikasleek ez dute azterketarik egiten. Ikasturtean eginiko lanetako batzuk, ordea, ebaluaziorako elementu gisa erabiltzen dituzte hezitzaileek. «Ikasleen ikuspuntutik, ez dago azterketarik. Matematika irakasleak, adibidez, ez die esanen datorren astean kontrol bat egin behar dutela. Baina eskolan eginiko proiektuak baliatu ditzakegu, ikasketa prozesu hori gainbegiratzeko. Hiruhilabetekoan bitan edo hirutan biltzen ditugu ikasleen lanak, jarraipena egiteko».\nBuztintxuri ikastetxe publikoko lehen ikasturtean 3 urterekin hasi ziren neska-mutilak Lehen Hezkuntzako 5. mailan daude orain. Hortaz, datorren ikasturtera arte ez dute lehen heziketa fase hori bukatuko. Hala ere, ikastetxeko eredu pedagogikoaren emaitzak aztertzeko elementuak badirela uste du zuzendariak: «Hezkuntza Departamentuak ezarritako curriculuma bete behar dugu halabeharrez, eta gure kasuan, horra iristeko bidea ezberdina izan arren, ikasleen jakintza maila ez da makalagoa. Maila akademikoa neurtzeko frogak egin dizkigutenean, emaitzak onak izan dira, eta ahozkotasuna edota talde lana bezalako arloetan, gure ikasleek baliabide eta estrategia gehiago dituzte».


Baskoniak bere lehen partida jokatuko du hamabost egun eta gero\nCovid-19 koronabirusaren agerraldia antzeman zuten Arabako taldean eta azken bi asteetan jokatu behar zituen partidak atzeratuta geratu ziren. Urtarrilaren 14an bisita egingo dio Real Madrili Euroligako 21. jardunaldiko partidan.\nEuroligako lehen itzuliko Baskonia - Real Madril partidako irudia. Argazkia: EFE\nMakabi - Baskonia partida, bertan behera\nBitci Baskonia hamabost egun egon da partidarik jokatu gabe taldean covid-19 koronabirusaren agerraldia izan ostean. Ostiral honetan, urtarrilaren 14an, Real Madrilen aurka jokatuko du Euroligako 21. jardunaldiko norgehiagoka.\nMadrilgo neurketarako ez dira jokatzeko prest egongo Vanja Marinkovic eta Sander Raieste. Hala ere, Neven Spahijak taldea zuzendu ahalko du. Gainera, Rokas Giedraitis eta Lamar Peters jokatzeko prest daude.\nReal Madril Euroligako sailkapeneko bigarren postuan da, eta etxean ez du partidarik galdu aurtengo denboraldian.


Nekea - hiru Presentacion - Urrutiko Lanbide Heziketako Institutua\nGorputzak neurriz gaineko buru edo gorputz ariketari ematen dion erantzuna da nekea. Beraz, atsedena hartuta desagertu behar luke baina hori ez da beti horrela izaten. Neke edo astenia garaiak oso ohikoak dira. Medikuntza orokorreko medikuari egiten zaizkion bisiten % 60 nekearekin erlazionatuta daudela kalkulatzen da.\nGorputzeko edo emozioetako edozein arazok nekea dakar. Baina, askotan, proba fisikoak eginagatik edo psikiatra nahiz psikologoa bisitatuagatik, ez dira kausak agertzen. Halakoetan, medikuek bitaminak edo indargarriak hartzea agintzen dute. Izan ere, organismoaren gabeziak izaten ditugu maiz, gure bizimoduagatik eta elikadura-moduagatik eta halako gabeziek ere astenia eragiten dute. Eguraldi-aldaketak, depresio arinak eta asperdura dira beste kausa batzuk.\nNeke kronikoaren sindromea edo CFS\nNormalean, nekea bat batean desagertzen da, iritsi zen bezalaxe, ageriko arrazoirik gabe. Baina sei hilabete edo gehiago irauten badu, beharbada neke kronikoaren sindromea edo CFS izeneko gaixotasun bakana izango da. Gaixotasun hori herrialde industrializatuetan zabalduta dago, eta horren kausak ez dira ezagunak oraindik. Sindrome hori hartzen ari den garrantzi handiaren erakusgarri dugu kalkulu hau: Estatu Batuetan, estatistiken hain zalea dugun herrialdean, 2 - 5 milioi biztanlek dute gaixotasun hori.\nZein dira CFSaren sintomak? Gradu hamarren batzuetako sukarra, kontzentratu ezina, oroimen eza, goragalea, logalea, giharretako minak, suminkortasuna eta neke sakona, batzuetan depresiora daramana. Sintoma horiek guztiek gaixoaren gaitasun fisiko eta intelektualak %50eraino gutxitzen dituzte.


erabili.eus/ EGAren arazoa da arazorik ez izatea\nHemen zaude: Sarrera » Sare-aldizkariak » Iritzi-muinetik » EGAren arazoa da arazorik ez izatea\nEGAren arazoa da arazorik ez izatea\n2015-09-07 / 07:00 / Kepa Larrea HERRI-ADMINISTRAZIOA\nEGA ez da ez zaila ez erraza. EGAk bakarrik aitortzen du titulu hori eskuratu duenak Europako Erreferentzia Markoaren arabera C1 maila duela euskaraz, eta ez besterik.\nMaila bera erakusten dute Nafarroako EGAk, Iparraldeko EGAk edo Hizkuntza Eskola Ofizialetako Gaitasun Mailak. Hizkuntz gaitasun maila bera erakusten dute Advancedek ingelesez edo DALFek frantsesez eta, jakina!, Instituto Cervantesen gaztelaniazko C1ak. Inor ez dago behartuta C1 eskuratzera, eta nork bere hizkuntz gaitasunaren arabera, hainbat aukera ditu. Gaur egungo EGA azterketa hori «zailegia» bada, erraztu daiteke, baina ez litzateke C1 homologatua izango. Zein da arazoa, orduan? Zer nahi dugu: hiztunak ala tituludunak, euskararen erabiltzaile aktiboak ala jasotzaile pasiboak?\nZelaa Hezkuntza sailburu ohiak argi gorri guztiak piztu ditu. Gauza asko esan eta salatu ditu: batetik, euskaraz ikasi duten gazteek ere ez dutela EGA eskuratzen; bestetik, batez beste aurkeztutakoen laurdenek baino ez dutela EGA gainditzen, eta, azkenik, euskara eta ingelesa alderaturik, Espainian ia azterketarien bi herenek Advanced-C1 erdiesten dutela. Are gehiago, EGAri buruz hauxe dio: «Independientemente de los factores sociolingüísticos, este nivel de fracaso en las pruebas de acreditación no es aceptable». Aldi berean Vocento taldeak ondu ditu baieztapen horiek artikulu asaldagarri batzuekin: «EGA, así es el examen más difícil de Euskadi».\nOhar bi baino ez, egindako kritiken ontasunaren berri. Lehenik, ez dakit Espainian nola den, baina Euskal Herrian batxilergoko ikasleek, ingelesez tituluren bat eskuratzekotan, ez dute Advanced-C1 eskuratzen, First/B2 baizik. Gehienek hori ere ez. EGA-C1aren eta Advanced-C1aren azterketetako emaitzen arteko aldeak oso azalpen prosaikoa du, ez dauka zerikusirik azterketen egokitasunarekin, ekonomiarekin baizik. EGA-C1 azterketa egiteko azterketariek aldez aurretik 22 euro ordaindu behar dituzte; Advanced-C1 azterketa egin ahal izateko, berriz, 200-330 euro. Ikasle asko joaten dira EGA-C1 azterketara «probatzera» (eta ez «aprobatzera»); gainditu ezean ez dago galera handirik dirutan. Advanced-C1 gainditu ezean, berriro ordaindu beharko lukete dirutza hori; azterketariek arreta handiz prestatzen dute «aprobatua» bermatzeko.\nEta bigarrenik, Zelaaren esanak gorabehera, azterketetan egoera soziolinguistikoak beti izan behar dira kontuan, bestela gramatikakeriaz arituko ginateke. C1 mailaren arabera, azterketariei heldutasuna eskatzen zaie testuak ekoizteko koherentziaz, kohesioz, egokitasunez eta zuzentasunez, eta gazte askok eskatutako maila hori ez ohi dute batxilergoan.\nJakin badakit tituluak ez duela hiztunik egiten (euskal hiztun gehienek ez dute EGArik eta EGAdun guztiek ez ohi dute euskaraz egin); baina euskarazko hizkuntz gaitasuna hobetzeko egiten duten ahaleginak hiztun bilaka ditzake. Hizkuntza bat zenbat eta hobeto ezagutu hainbat eta aiseago mintzatuko da (nahi bada); baina trakets ezagutuz gero, hizkuntza horren erabilera saihestuko da (ikus Txepetx: jakintza, motibazioa erabilera).\nAzken ohar bat. Badirudi Europako Markoak homologatutako euskarazko agiriak baino fidagarriagoak direla EAEko dekretuak, euskaraz ikasi duten batxilergoko ikasleei dekretuz aitortzen baitzaie euskarazko B2 (edo C1 unibertsitarioei) inolako kontraste-probarik egin gabe. Halako dekretu bat argitaratu zuen 2012an Lopez lehendakariak euskal eskoletan piper egiten zuen bitartean eta Urgell Kulturarako sailburuak EGA tramite aspergarri multzo bat baino ez zela aitortzen zuenean. Jantzi-erantzi motako hizkuntz gaitasuna ematen duen dekretua: administrazioan lan egiteko hizkuntz gaitua bihurtzen zaituena eta administraziotik kanpo, ez. Nola da hori? Babel dorreko zigorra edo Mendekoste eguneko miraria huskeriak baino ez ziren Lopezen dekretu horren aldean.\n(KEPA LARREA Euskal Herriko Unibertsitateko irakaslea da)\nEstreinakoz, Berria egunkarian argitaratua, 2015-08-06an.


Kaixo! Aurten Batx. 2. maila amaituko dot, eta psikologia ikasteko asmoa dekot. EEUUetan urtebe ikasteko zein aukera dagozan jakitea gustatuko litzateke.Argentinan edo Londresen dagozanak jakitea ere interesgarria iruditzen jat. Eskertuko nuke dagozan bekak eta beste aukeretaz informatuko bazenidan. Eskerrik asko!! — Unibertsitatea.Net\nKaixo! Aurten Batx. 2. maila amaituko dot, eta psikologia ikasteko asmoa dekot. EEUUetan urtebe ikasteko zein aukera dagozan jakitea gustatuko litzateke.Argentinan edo Londresen dagozanak jakitea ere interesgarria iruditzen jat. Eskertuko nuke dagozan bekak eta beste aukeretaz informatuko bazenidan. Eskerrik asko!!\nUnibertsitatea.net Iparrorratza Zerbitzua - 2010/05/12\nUnibertsitateko ikasketak zure herrialdetik kanpo egiteko beka edo diru-laguntza ezagunenak Séneca (Espainiako unibertsitateen arteko mugikortasun bekak) eta Erasmus (Europako unibertsitateen arteko mugikortasun bekak) dira.\nLondresen ikasteko Erasmus programa erabili dezakezu baina Estatu Batuetan edo Argentinan ikasteko ez ordea. Bi programa hauez gain beste asko daude. Adibidez Fulbright bekak Estatu Batuetan ikasteko bekak dira eta Argentinan ikasketak egiteko hainbat aukera biltzen dira Universia webgunearen orrialde honetan.\nAipatutako azken bi bekak adibideak soilik dira. Unibertsitateko ikasketak atzerrian egiteko beka desberdin ugari dago eta erakunde ezberdinek ematen dituzte (udaletxeek, erkidegoek, elkarte pribatuek, Eusko Jaurlaritzak, Espainiako Zientzia eta Hezkuntza Ministerioak...). Horregatik ondo aztertu beharreko gaia da.\nHortaz, Iparrorratza orientazio-zerbitzuko Esteka Interesgarrien atalean bekei eta diru-laguntzei buruz biltzen diren helbideak aztertzea gomendatzen dizugu. Horrela, Estatu Batuetan, Londresen edo Argentinan unibertsitateko ikasketak egiteko bekei buruzko informazioa eskuratuko duzu.\nBestalde unibertsitate bakoitzak bere diru-laguntza eta beka propioak izaten ditu. Hoberena ikasketak egin behar dituzun fakultatearekin kontaktuan jartzea litzateke eta eskaintzen dituzten beka eta diru-laguntzei buruzko informazioa eskatzea. Titulazio bakoitzak bere trukatze programak izaten ditu atzerriko unibertsitateeekin eta gai honi buruzko informazio eguneratuena fakultateko idazkaritzan izaten dute. Adibidez UPV/EHUn, helbide honetan argitaratzen diren jakintza-adarren eskuliburuetan (zientziak eskuliburua, osasun zientziak eskuliburua...) titulazio bakoitzak dituen trukatze edo mugikortasun programak begiratu ditzakezu.\nBeste aukera bat, Novia Salcedo Fundaziora hurbiltzea da. Fundazio honen webgunean mota guztietako bekei buruzko informazioa bilatuko duzu. Eta web gunean ematen duten informazioa nahikoa ez bada, beraiekin hitzordua lotu dezakezu. Bulegoa Bilbon dute eta aurrez aurre pertsonalki informatuko zaituzte.\nKontutan izan ezazu baita, espediente akademikoaren bataz besteko notak eta beste eratako jarduerak kontuan hartzen dituztela bekak ematerako orduan. Informazio hau hasieratik lortzen baduzu, errazago lortuko duzu bekaduna izatea eta atzerrira joatea.


IBILTARIENTZAT - 3 orrialdea\n1 Goiuria - IBILTARIENTZAT\nDurangaldeko ikuspegi orokorra\nLanda-gune honek Durangaldeko ikuspegi orokor ezin hobea eskaintzen du. Puntu honetatik eskualdearen esparru fisikoa eta bere mugak bistan izango ditugu: iparraldean Oiz mendia, hegoaldean Anbotoko mendilerroa, ekialdean Udala eta alboko tontorrak eta mendebaldean Ibaizabal ibaiaren inguruko bailara.\nAndra Mariko baseliza. Ikuspegi jatetxearen ondoan lehenengoko totema aurkituko dugu, bertan puntu honetako azalpenak aurkituko ditugu. Eguraldi ona izan ezkero Durangaldeko arroa eta Anbotoko gailurreria ikus ditzakegu.\nErrepidea jarraituz eta baserri bi artean joanez, eskuman garai bat oso transformaturik aurkituko dugu.\nEzkerrean burdin ura iturri bat. Momoitioko San Juaneraino ez dago beste iturririk.Errepidea aldapan gora jarraitzen da eta KONTUZ 2 Kmtan ez dago bazterbiderik, ez dauka trafiko larregi, ezkerretik joan.\nKilometro pare batean errepidea zabaldu egiten da eta bazterbidea badago, apurka apurka igotzen jarraituz Oiz mendiko bidegurutzea topatuko dugu. Hau ibilbideko punturik altuena da 400 m, EZ dugu bidegurutzea hartuko.\nAldapa behera hasten da, zati honek bidebazter estua dauka Santa Catalina ermitararte eta berau ezkerretara utziz eskumara joanga gara Momoitioko San Juan norabidea hartuz.


Kultur eskaintza mantentzea eta komunikazioa indartzea, Arantzazuko Adiskideak elkartearen erronkak - Oñati - Goiena.eus\nKultur eskaintza mantentzea eta komunikazioa indartzea, Arantzazuko Adiskideak elkartearen erronkak\nIure Eizagirre 2013-06-22 16:28\nArantzazuko Adiskideak elkarteak urteko batzarra egin du gaur goizean Arantzazuko Gogartetxean. Aurten berezitasun bat izan du batzarrak, izan ere, Jon Sarasua Mondragon Unibertsitateko irakasle eta ikerlariak krisiaren inguruko hitzaldia eskaini du.\n30 pertsona inguru batu dira Arantzazuko ekitaldian. Batzarraren aurretik Jon Sarasuak krisiaz hitz egin du eta etorkizunerako zenbait mugarri ezarri ditu. Galderen garaian jendeak gaiareriko interesa agertu du eta elkarrizketa interesgarria sortu da.\nSarasuaren hitzaldiaren ostean, iazko kontuak azaldu dituzte elkarteko zuzendaritzako ordezkariek eta aurten urtarriletik egindako ekintzak ekarri dituzte gogora. Aurrerantzean kultur ekintzak antolatzen jarraitu eta indartzeko asmoa dutela azaldu du Iñaki Beristain Arantzazu aldizkariko zuzendariak. Gainera, kanpora begirako zein barneko komunikazioa lantzeko asmoa dute, webgunea berrituz eta garai bateko buletina berreskuratuz.\nBatzarraren amaieran, Arantzazuko Adiskideak elkarteko bazkideek euren proposamenak egiteko aukera izan dute.


Irekia Eusko Jaurlaritza - Gobierno Vasco :: Ertzaintzako Txakur Unitateak eta Euskadiko Laguntza Txakurren Taldeak lan-bilera egin dute Berroziko Polizia Zentroan\nErtzaintzako Txakur Unitateak eta Euskadiko…\n\n\nGrupo_del_Perro_de_Salvamento_-_Berrozi__2_.JPG Iturria: Irekia\n\nGrupo_del_Perro_de_Salvamento_-_Berrozi__3_.JPG Iturria: Irekia\nBi taldeek pertsonak erreskatatzearen eta bilatzearen esparruko informazioa eta esperientziak partekatu dituzte\nEuskadiko Laguntza Txakurren Taldeak duela gutxi izenpetu du beste lankidetza-hitzarmen bat Eusko Jaurlaritzarekin larrialdien eta babes zibilaren arloan\nErtzaintzako Txakur Unitatearen eta Euskadiko Laguntza Txakurren Taldearen (ELTT) arduradunek lan-bilera egin dute Berroziko Polizia Zentroan, eta pertsonen erreskatearekin eta bilaketarekin zerikusia duten esperientziak eta informazioa partekatu dituzte. Alde horretatik, Euskadiko Laguntza Txakurren Taldeak duela gutxi izenpetu zuen beste lankidetza-hitzarmen bat Eusko Jaurlaritzarekin, taldearen eta Larrialdiei Aurre Egiteko eta Babes Zibileko Euskal Sistemaren arteko koordinazioa sakontzeko.\nERTZAINTZAKO TXAKUR UNITATEA “ERTZAINOR”\nErtzaintzako Txakur Unitatea 1989an sortu zen eta urteko 365 egunetan egoten da aktibo. Unitatea hogeita hamahiru agentek osatzen dute, eta bost lan-espezialitatetan banatuta daude, horietako lau txakur-gidariak dira eta bat instruktorea, eta laguntzako lanak eta operatiboak ere egiten ditu. Txakur bana dute, eta erreskate-atalean sartzen dira.\nAlde batetik, pertsonak bilatzeko lanetan aritzen dira, Larrialdiei Aurre Egiteko eta Meteorologiako Zuzendaritzak eskatuta, mendian, landa-ingurunean eta hiri inguruetan, barneko uretan (urtegi eta erreketan), kostaldean eta kolapsatutako egituretan. Bestetik, eta Ertzaintzako Ikerketa Kriminaleko unitateek eskatuta, gorpuzkiak eta hondar biologikoak bilatzen ere aritzen dira lesioak eragin dituen eraso bat gertatu den edozein lekutan edo eraso egiteko erabilitako tresnetan.\nAurten, 2021ean, orain arte, desagertutako 11 pertsona bilatzen, industria-nabe baten hondoratzean eta gorpuzkiak bilatzeko ikerketan laguntzeko 8 jardueratan parte hartu du Ertzaintzako Txakur Unitateak.\nLAGUNTZA TXAKURREN TALDEA\nBestalde, Euskadiko Laguntza Txakurren Taldeak Elorrion (Bizkaia) du egoitza. Ofizialki 1983an sortu zen, eta urteko 365 egunetan eta 24 orduetan operatibo egoten den sistema batean borondatez parte hartzen duten 13 pertsonak osatzen dute. Batez ere ezbeharrekin eta hondamen publikoekin zerikusia duten ekintzetan laguntzen du.\nTaldea Larrialdiei Aurre Egiteko Euskal Sistemako kide da, eta SOS Deiak Euskadiko Larrialdiak Koordinatzeko eta Babes Zibileko Zentroak egindako deiei erantzuten die mendi-eremuetan galdutako pertsonak edo hondakinen artean, lur-jausietan edo elur-jausietan harrapatuta geratu diren pertsonak bilatzeko eta aurkitzeko laguntza eskatzen dionean.\n2020ko otsailaren 15ean Eusko Jaurlaritzak hil osteko larrialdietako eta babes zibileko merezimenduaren bereizgarri gorriko domina eman zien 1987an Asturiasen, adingabe baten bila ari zenean, istripua izan zuen Ertzaintzaren helikopteroan zihoazen 7 pertsonei. Zazpi hildako horietako lau Euskadiko Laguntza Txakurren Taldeko kideak ziren.\n2021ean pertsonak bilatzeko zortzi operatibotan parte hartu du taldeak. Aste honetan bertan bi taldeak elkarrekin aritu dira gizon baten bila Usurbilen, Gipuzkoan.\nGrupo_del_Perro_de_Salvamen... 2 MB (JPG)\nGrupo_del_Perro_de_Salvamen... 3 MB (JPG)\nAurkitu dute Barrikan desagertutako adineko gizona